text:
Bahangayikishijwe no guhanwa ko badafite ibyangombwa kandi barabyishyuye
Abashoferi b’imodoka zitwara abagenzi muri RFTC ngo bahangayikishijwe no kuba barimo kwandikirwa ko badafite ibyangombwa (authorization) kandi baramaze kubyishyura ahubwo bakaba batarabigezwaho.
Abaganiriye na KigaliToday, bavuga ko hari abo authorization zarangiye ku wa 24 Gicurasi 2016, abandi zikarangira tariki ya 31 Gicurasi 2016.
Gusa, bahuriza ku kuba barishyuye mbere y’uko ibyangombwa birangira bakibaza igituma batarabibona ahubwo bandikirwa na Police ko batabifite.
Ngo kuva ibyangombwa bya authorization byarangira harimo abashoferi bamaze guhanwa inshuro zirenze esheshatu, kandi nyarama bafite inyemezabwishyu igaragaza ko bishyuye, ariko abashinzwe umutekano mu muhanda (Police) bakaba batabikozwa.
Umushoferi Masud utifuje ko irindi zina rimenyekana, avuga ko ibyo basabwa bamaze kubikora, agasanga guhanwa kandi bategereje ibyangombwa ko bibageraho harimo akarengane.
Ati “Akarengane ko ntiwabura kuvuga ko kariho, igihe cyose waba warakoze ibyo usabwa hanyuma kandi ibyo ugomba ntibabiguhe kandi hakazaho no kwongera ku guhana.”
Akomeza avuga ko guhana umuntu yarishyuye ari akarengane agasaba ko barenganurwa n’inzego zibishinzwe bakareka abishyuye bagakora.
Rwamuhizi Innocent, Umuyobozi wa RFTC muri Zone y’Amajyaruguru, avuga ko amafaranga bayishyura kuri konte ya RFTC, na yo ikazayashyira kuri konte ya RURA igatanga ibyangombwa. Gusa ntasobanura neza impamvu abishyuye batarabibona.
Ati “Imodoka kugira ngo ibone icyangombwa ntabwo ari umuntu umwe ujya kukizana ahubwo baverishije (gushyira amafaranga) kuri konte igomba kujya kubazanira authorization kandi twe dutwara inyemezabwishyu imwe n’umubare w’imodoka. Ayo mafaranga RURA irimo kuyadusaba ngo tuyatangire n’abantu batari muri koperative”.
Umuvugizi wa Police, Ishami ryo mu muhanda SPT Jean Marie Vianney Ndushabandi, we ariko avuga ko inyemezabwishyu idasimbura authorization, ku bwe agasanga ikibazo kiri hagati y’abashoferi na koperative.
Ati “Nubwo bakwandika ibaruwa bati ‘mu rwego rwo kugira ngo imodoka zitazajya mu muhanda nta authorization zifite twishyuye iminsi 15 mbere muzidukorere ku buryo zizarangira izindi zabonetse.’ Ibi mbibabwira buri gihe ariko kutabikora n’ubushake bwabo ni kimwe na control technique niba wishyuye ntabwo bivuze ko wabonye control technique”.
Ibitekerezo ( 1 )
Ndumva habaho kwihangana inzego zibishinzwe ziri kubikurikirana gusa polisi yacu ndayizera ntabwo yarenganya abashoferi.


c: text/html

text:
Umuhanzikazi Teta Diana, ashengurwa cyane no kuba atarigeze amenya nyina umubyara, gusa kumubona mu mafoto bikaba bimumushushanyiriza, amavamutima akaba menshi kuburyo yumva amugomba indirimbo yerekana ibyiyumviro amufitemo.
Teta Diana yavutse tariki 5 Gicurasi 1992, bivuga ko muri uku kwezi kwa Gicurasi yujuje imyaka 24 y’amavuko. Yavukiye mu gihugu cya Kenya, avuka mu muryango w’abana 2 ariko ntiyagize amahirwe yo kuba agifite ababyeyi be, kuko nyina yatabarutse Teta akiri muto cyane naho se witwaga Frazier Birangwa we yatabarutse mu mwaka wa 2006.
Kuri uyu wa Gatatu tariki 11 Gicurasi 2016, abinyujije ku mbuga nkoranyambaga zitandukanye akoresha, Teta Diana yashyize hanze ifoto ye n’iya nyina umubyara akiri ku isi, maze yandikaho amagambo agira ati: "Hari ubwo uba utaragize amahirwe yo kumenya umuntu w’agaciro gahambaye kuri wowe, ariko kumubona amwenyura bikamukubwiraho byose... Ntekereza ko nkugomba indirimbo mama..."
Iyi niyo foto Teta Diana yashyize hanze, aho ubanza ari we naho ukurikiyeho akaba ari umubyeyi we
Nyuma yo kubura nyina akiri muto cyane kuburyo atigeze anamumenya, Teta Diana yarezwe na Se ari nawe mubyeyi yari asigaranye, ariko ubwo yari afite imyaka 14 nawe yaratabarutse, uyu muhanzikazi akomeza kubaho mu buzima bw’impfubyi, ariko ntibyamubujije gukomeza kwirwanaho no kwiteza imbere.

robotstxt: allowed

filter: keep


text:
Dr. Emmanuel Muvunyi mu kiganiro n’abanyamakuru muri Mutarama cyavugaga ku isoko ry’amanota y’ikizamini cya Leta mu mashuri abanza
Muri Werurwe uyu mwaka wa 2017 Minisiteri y’Uburezi yahagaritse imirimo ya kaminuza enye n’amasomo amwe n’amwe mu mashuri makuru na kaminuza esheshatu.
Iryo hagarikwa ryakurikiye igenzura ryakozwe mu Kwakira 2016 n’abagenzuzi mpuzamahanga bo mu bihugu byo hanze, aho bagenzuye uburezi butangirwa muri kaminuza n’amashuri makuru.
Kaminuza zahagaritswe zahawe amezi atandatu yo gukosora inenge zagaragarijwe zitabikora zigafungwa burundu.
Dr. Emmanuel Muvunyi, umuyobozi w’Inama Nkuru y’Amashuri Makuru na Kaminuza(HEC) arasobanura byinshi ku ihagarikwa ry’ariya mashuri.
Muherutse kugirana inama yabereye mu muhezo n’abayobozi b’amashuri yahagaritswe, iyo nama yari igamije iki, ni iki cyari ku murongo w’ibyigwa?
Twahuye mu cyumweru gishize ku wa Gatanu n’ubuyobozi bw’amashuri yahagaritswe n’abahagarariye inama y’abanyamwuga mu Rwanda. Abanyamwuga bari bahagarariwe muri iyo nama barimo Urugaga rw’Abaganga n’Abakura amenyo, Inama y’Igihugu y’Abaforomo n’Ababyaza, Inama y’Igihugu ihuriwemo n’Abanyamwuga mu by’Ubuzima n’Ishuri Rikuru ry’Abanjeniyeri.
Intego y’inama yari ukwemeranya uko tugiye gushyira mu bikorwa ibyagaragajwe n’igenzura ryakozwe n’abanyamahanga mu mashuri yahagaritswe. Dushaka kumenya ko amashuri makuru hari umusanzu ari gutanga mu guteza imbere imyuga mu Rwanda; dushaka kuvanaho imyumvire mibi yagaragaye ko amashuri makuru amwe yafatwaga nabi.
Twanaganiriye ku rupapuro rugomba kuzuzwa na kaminuza zahagaritswe n’inzira tugiye kunyuramo. Twatanze imirongo migari izakoreshwa hashyirwa mu bikorwa ibyagaragajwe n’igenzura, tukaba tuzamenyeshwa n’ibishyirwa mu bikorwa ubundi duhite dutegura uburyo twasura amashuri yahagaritswe.
Mu gihe bizagaragara ko ishuri ryujuje ibisabwa byose, natwe tuzemera kubibamenyesha ko bemerewe uburenganzira bwo kongera kufungura imiryango.
Hari urupapuro rwatanzwe rugomba kuzuzwa n’amashuri yafunzwe aho na yo ubwayo azajya yikorera isuzuma; nk’urugero niba ishuri runaka ryarafunzwe kubera laboratwari zidahagije cyangwa abarimu badahagije, bazajya bagenda bisuzuma bagendeye ku biri kuri urwo rupapuro ubundi buzuze ibisabwa.
Ikigamijwe ni uko dushaka gukorana n’amashuri yahagaritswe kugira ngo tubone umuti w’ibibazo yagaragararijwe. Twanaganiriye ku kibazo cy’abanyeshuri bagizweho ingaruka n’ihagarikwa ry’amashuri bigamo, twamenyesheje za kaminuza ko twizeye ko ayo mashuri ubu yiteguye kandi yujuje ibyo yasabwe kugira ngo yongere yemererwe gukora. Abanyeshuri bazahita bamenyeshwa ubundi basubire ku mashuri basubukure amasomo.
Cyakora, twabamenyesheje ko mu gihe batakwemererwa kongera gukora tuzafasha abanyeshuri kubona andi mashuri yo ari gukora ; iki cyarasobanuwe cyane.
Icya gatatu cyasobanuwe cyane ni uko ibyo igenzura ryari rishingiyeho bidakwiye kuganirwaho kandi bitazigera bitangwa.
Kugenzura amashuri yahagaritswe ko yujuje ibyo yaburaga byatangiye ryari?
Ntabwo tuzategereza amashuri yose yahagaritswe ko atugezaho aho ageze yuzuza ibyaburaga kugira ngo tubigenzure. Twabahaye urupapuro ruriho byinshi mu bikenewe mu mashuri makuru, rukaba rugaragaza by’umwihariko aho basabwe kongera ingufu. Mu gihe bafite urwo rupapuro, tuzareba uko twabasura mu minsi irindwi, bizakorwa hagendewe k’uko ayo mashuri makuru azajya atugezaho ibisubizo byayo.
Muvuze ko ruriya rupapuro rwahawe amashuri ngo hakurikiranywe uko yuzuza ibyo yaburaga, ubundi urwo rupapuro rumeze gute?
Ni uburyo mpuzamahanga bukoreshwa mu gupima imikorere y’amashuri makuru; urugero bavuga gahunda(Programmes) ishuri rifite, umubare w’abanyeshuri, Laboratwari, mudasobwa, amasomero(Libraries) n’ibindi bikenerwa muri kaminuza. Ubwo buryo ni nabwo bwakoreshejwe mbere hagenzurwa izi kaminuza.
Amashuri yahagaritswe yahawe kopi y’ibyo HEC igenderaho n’abanyamwuga ku buryo byoroshye kwikorera isuzuma mbere y’uko turibakorera.
HEC yagiriye inama abanyeshuri bo mu mashuri yahagaritswe yo kwiyandikisha mu yandi mashuri mu gihe amashuri amwe adafunguye vuba, iki kibazo muri kugikemura mute?
Inama nkuru y’Amashuri Makuru na za Kaminuza ntiyigeze ibwira abanyeshuri kwiyandikisha mu yandi mashuri mu gihe amashuri bigagamo adafunguwe vuba. Dushaka ko abanyeshuri bigaga mu ma kaminuza yahagaritswe bahabwa amahirwe, hari uburyo bubiri; ubwa mbere twese tubona bushoboka ni uko amashuri yabo azongera gufungura, abanyeshuri bakabasha gusubirayo bagakomeza amasomo yabo kandi ntekereza ko ari cyo twese dushaka.
Gusa mu gihe bidakunze ko ishuri ritemerewe kongera gufungura, abayeshuri bashobora kubona uburyo. Rero ibyo twakoze ni ukubafasha, tuzabasabira andi mashuri tuzi ko yemewe kandi afite uburenganzira bwo gutanga uburezi hanyuma bisabire ku giti cyabo kwemererwa kuyigamo.
Haba hari abanyeshuri bamaze kwiyandikisha mu zindi kaminuza?
Ntibirabaho kubera ko umwaka w’amashuri utangira muri Nzeli muri kaminuza nyinshi by’umwihariko muri Kaminuza y’u Rwanda aho bigaragara ko abanyeshuri benshi bashaka kujya. Ntacyo turamenya, byashoboka ko haba hari abahawe imyanya muri kaminuza zimwe, gusa gahunda irafunguye nta munyeshuri turi kubuza kujya muri kaminuza ashaka.
Ku banyeshuri n’ababyeyi, guhagarika kaminuza ni igihombo kinini yaba mu gihe bamaze gutakaza batiga no mu mafaranga. Ni iki muri gukora kugira ngo ibi bitazongera kubaho ukundi?
Kuba izi kaminuza zarahagaritswe byarebwa nk’ikintu cyiza kubera ko tudashaka ko bishyurira uburezi budafite ireme. Ubutumwa buhari ni uko mwahabwaga serivisi mbi none twafunze aya mashuri kubera ko dushaka uburezi bufite ireme buhwanye n’agaciro k’amafaranga muri gutanga.
Abanyeshuri babibona nk’ibintu byiza batitaye ku biri kuba, turi kugenzura za kaminuza tureba niba ziri kuzuza ibyo zasabwe ku gipimo cy’uko Leta yamenya niba zikwiriye kongera kwakira abanyeshuri bityo abanyesuri bakaba bazisubiramo cyangwa niba yasaba andi mashuri yemewe kuba yakwakira abanyeshuri.
Ubu, kumenya ko kaminuza zitazongera gufungwa nk’uko byagenze, turi kubaka ubushobozi bwa HEC kugira ngo ibashe kujya ikurikirana mu buryo buhoraho amashuri.
Tuzubaka uburyo bukomeye bwo gukurikirana, turanateganya kugira imikoranire ya hafi n’abayobozi b’amashuri kugira ngo tujye duhora tubibutsa ibyo bagomba kubahiriza. Icyabayeho ni uko iyo ishuri ritangiye haba hari ibintu bikeya ryujuje nk’urugero umubare w’abanyeshuri mwarimu yigisha. Ku ntangiriro baba bujuje umubare ukenewe ariko uko igihe kigenda bagenda bakira abanyeshuri benshi ntibazane abandi barimu bahuye n’abo banyeshuri.
Minisiteri y’Uburezi iherutse guhagarika imirimo ya kaminuza enye n’amashami amwe n’amwe mu mashuri makuru atandatu
Mutekereza ko icyemezo cyanyu cya nyuma kizafatwa ryari kugira ngo amashuri yahagaritswe yongere afungurwe?
Bizaterwa, tuzasura amashuri yahagaritswe hanyuma nitubona barujuje ibisabwa ijana ku ijana, ntekereza ko bazahabwa uburenganzira bwo kongera gufungura mu minsi izakurikiraho. Nitubona barakoze igikenewe, tuzabasura, nibavuga ko ko bakoze ijana ku ijana tukabona barakoze kuri 30% cyangwa 40%, tuzabahamagara tuganire kandi turebe uko bashyira mu bikorwa ibisigaye mu gihe cy’amezi atandatu, [kuko], ni cyo gihe gihe bahawe.
Nibaba batarageze ku gipimo cy’ijana ku ijana mu mezi atandatu amashuri azafungwa burundu. Ikintu cyose kiri munsi ya 100% kizaganirwaho, urugero niba bakeneye kuzana abarimu cyangwa kuzana ibikoresho muri Laboratwari, dushaka kureba niba baratumije ibikoresho kubera ko bimwe bivanwa hanze, dukeneye kubavugisha tukareba ibyo bateganya. Turi kubikora mu biganiro.
Dr Muvunyi yaganiriye na Mbonyinshuti Jean d’Amour, ikiganiro gishyirwa mu kinyarwanda na Umurengezi Régis.


text:
Abagore babaho mu buzima bugoye mu gihe batwite, biba bibi cyane iyo bafite ibibazo bitandukanye mu buzima kuko hari ubwo bibaviramo kwiheba.
Inyigo yakorewe mu kigo cy’Ubushakashatsi mu by’Ubuzima (Centre for Health Equity Studies) giherereye i Stockholm muri Suède yagaragaje ko ababyeyi(umugabo n’umugore) bakundakugira ukwiheba gukabije mu gihe umugore atwite, umwana wabo aba afite amahirwe menshi yo kuvuka atarageza igihe.
Ubu bushakashatsi bwasohotse mu kinyamakuru cy’ubuvuzi cyitwa BJOG (International Journal of Obstetrics and Gynaecology) bwakorewe ku bana ibihumbi 350 kuva muri 2007 kugeza muri 2012.
Ikinyamakuru Topsante.com gitangaza ko iyo umubyeyi umwe muri babiri yabaga yaragize ibibazo byo kwigunga bikamuzanira kwiheba hagati yo gusama n’igihembwe cya kabiri cyo gutwita, uwo mugore yabyaraga umwana utagejeje igihe, benshi bakaba barabyaraga mbere y’amezi umunani.
Kwiheba gukabije gutuma umubyeyi abyara umwana utuzuye ngo kwiyongera hagati ya 30 na 40 % iyo ari umubyeyi w’umugore ugufite na ho bikagera kuri 38% iyo n’umugabo agufite.
Ubu bushakashatsi bugira buti “Ukwiheba gukabije hagati y’umwe mu bashakanye cyangwa bombi bigira ingaruka ku mubyeyi no ku mwana bazabyara akazavuka atujuje igihe.”
Mu gihe wumva bitangiye ku kubaho cyangwa ubikeka uba ugomba gushaka abajyanama mu by’imitekerereze bakagufasha.
Inyigo zitandukanye zagiye zerekana ko kubyara umwana utuzuye bimugiraho ingaruka mu buzima bwe bw’ahazaza nko kudindira mu mikurire, kudasabana, kwitwara nabi, kudafata neza mu ishuri n’ibindi bibazo bitandukanye.


text:
Nidukunda Imana by’ukuri bizatworogera gukunda abandi […] – Jon Bloom
Ikintu gikomeye cyadufasha gukunda abandi, ni ukubanza gukunda Imana kuruta uko tubakunda kuko iyo dukunda Imana cyane bituma gukunda abandi bitworohera.
Hari impamvu yatumye Yesu avuga ko itegeko rya kabiri risa n’irya mbere, ni uko iyo dukunze Imana n’umutima wacu wose bituma dukunda bagenzi bacu nk’uko twikunda (Matayo 22:37–39). Ibi bisa no kwizera n’imirimo; iyo dufite kwizera n’imirimo irizana.
Ariko niba tudakunda Imana mu buzima bwacu, ntibishoboka ko twakunda abandi by’ukuri nk’uko twikunda ahubwo turikunda kurusha uko tubakunda.
Imana ni yo yabanje kudukunda. Igituma dukunda abandi iyo dukunda Imana ni uko ni uko urukundo rw’ukuri ruva ku Mana, kuko Imana ari urukundo (1 Yohana 4:7–8).
Ingaruka mbi yo kudakunda Imana
Iyo dukunze ikindi kintu cyose kukirutisha Imana, urukundo ruhindura isura ndetse rukangirika. Icyo gihe birangira urukundo ruhindutse uko dushaka aho kuba urukundo rw’ukuri nk’uko rwaremwe n’Imana.
Iki kiba kibaye ikizira kibi, ndetse kurusha uko twe tubitekereza. Hano mu isi usanga umuntu wese akunda uko abyumva, bisobanura ko ndetse yanga uwo ashatse kwanga n’icyo ashatse kwanga. Ni bwo usanga umuntu asigaye yikunda (2 Timoteyo 3:2).
Dore urukundo ruruta urundi ni uru:
Ariko Imana kuko ari umutunzi w’imbabazi […] (Abefeso 2:4), “yakunze abari mu isi cyane bituma itanga umwana wayo w’ikinege, kugira ngo umwizera wese atarimbuka ahubwo ahabwe ubugingo buhoraho” (Yohana 3:16).
Urukundo dukwiriye kugira uyu munsi
Tumaze kubona yuko nidukunda Imana cyane tuzabasha gukunda abandi by’ukuri. Jyewe mbona ibi bintu bitoroshye: Uko dukunda abandi, by’umwihariko abandi bakristo, ni byo bigaragaza uko dukunda Imana. Intumwa Yohana ibivuga neza ngo “udakunda mwene se yabonye ntabasha gukunda Imana atabonye (1 Yohana 4:20). Uko dukunda abandi bigaragaza umwanya Imana ifite mu buzima bwacu.
Jon Bloom


text:
Rusizi: Ibitaro bya Gihundwe byibutse ku nshuro ya 3 abari abakozi babyo bazize Jenoside
Kwibuka abari abakozi b’ibitaro bya Gihundwe bazize Jenoside yakorewe abatutsi mu 1994, byabanjirijwe n’ijoro ryo kwibuka, ahatanzwe ubuhamya bunyuranye bw’ubugome bukabije bwabereye kuri ibyo bitaro byari bicyubakwa bitaranatangira gukorerwamo hakiri ivuriro, interahamwe zikaza zikica bamwe mu bahakoraga.
Abibutswe ni abantu 5 barimo 2 bari abubatsi b’ibyo bitaro ,hibukwa kandi 2 bari abakozi,umwe akora ku kigo nderabuzima cya Nkombo, undi akaba yarakoraga ku kigo nderabuzima cya Rusizi, bakaba banibuka kandi uwari umuyobozi w’Akarere k’ubuzima ka Cyangugu  k’icyo gihe Docteur Ignace Gapfizi.
Nyuma y’ijoro ryo kwibuka, abakozi b’ibitaro bya gihundwe, abayobozi banyuranye mu karere ka Rusizi, abaturanyi, inshuti z’ibitaro bya Gihundwe n’iz’imiryango ya banyakwigendera bakoze urugendo rwo kwibuka rwageze ku rwibutso rwa Jenoside rwa Kamembe aho bashyize indabo bakanunamira inzirakarengane z’abatutsi 999 zihashyinguye.
Abafashe amagambo bose, byaba mu buhamya bwatanzwe ndetse no muyandi magambo yahavugiwe bamaganye abakoze Jenoside bageze n’aho bica ababavuraga batitaye ku buzima nyamara bo babasubizaga igihe babaga barwaye, bakarenga kuri iyo neza bakabica.
Muganga mukuru w’ibitaro bya Gihundwe, Docteur Nshizirungu Placide, yavuze ko bibababje bikaba ari n’agahomamunwa kuba hari n’abantu bakoraga umwuga w’ubuvuzi ,barize n’amashuri ahanitse muri urwo rwego, bazi agaciro k’umuntu, nyamara bakaba ari bo bambura abandi ubuzima babajijije gusa uko Imana yabaremye, birengagije ko ubuzima butangwa n’Imana yonyine, umuntu akaba adafite uburengenzira bwo kwambura undi ubuzima atamuhaye.
Docteur Nshizirungu yanavuze ko umuntu uvura icya mbere aba ashinzwe ari ukwita ku magara y’abandi, avuga ko kubona bene uwo muntu ubundi ushinzwe amagara y’abandi ari we uhindukira akabica, bitabona uko bivugwa, biteye umubabaro n’agahinda gakomeye.
Yakomeje atanga ubutunwa, haba ari ku baganga bakorana, ndetse n’abandi ko bagomba guharanira gutanga ubuzima kandi bwiza, ababwira ko kizira kikaziririzwa kuba umuntu yakwica umuntu yagombye kuba aha ubwo buzima,asaba abaganga bose guharanira kuba inyangamugayo mu kazi kabo no guharanira ko serivisi batanga zarushaho kunoga kugira  ngo berekane itandukaniro riri hagati y’umuganga w’ubu na bariya umuntu yakwita ingirwabaganga bijanditse muri Jenoside bikagera n’ubwo bamwe bica na bagenzi babo bakoranaga.
Umuyobozi wa komisiyo y’igihugu yo kurwanya Jenoside muturere twa Rusizi na Nyamasheke NSHIMIYUMUKIZA Michel wari uhagarariye umuyobozi w’Akarere, yashimiye abarokotse Jenoside ko n’ubwo bagihura n’ingaruka zikomeye zayo ariko bakomeje kugaragaza kwiyubaka no kwikomeza mo icyizere cyo kubaho kandi neza, asaba ko umuntu wese urangwa n’umutima w’urukundo yakomeza kwita ku barokotse Jenoside batishoboye cyanecyane inshike,  avuga ko n’Akarere ka Ruizi kazakomeza gukora ibishoboka byose kakazitaho,aboneraho no gushima ibitaro bya Gihundwe byateguye iki gikorwa.
Nyuma y’iyo mihango,habayeho no gushyikiriza umusaza Rutakamize  Bernard inzu yakodesherejwe mu kagali ka Burunga ,umurenge wa Gihundwe,akaba yarakodesherejwe aho kuba mugihe inzu y’ubakirwa itaruzura,igikorwa uwo musaza yabashimiye cyane. Naho umukecuru Mukantagara  Athanasie,utuye mu murenge wa Giheke bamu shyikirije inzu ifite agaciro ka miliyoni 3 z’amafaranga y’u Rwanda yubakiwe n’ibitaro bya Gihundwe na we akaba yabibashimiye, dore ko umugabo we ari umwe mububakaga ibi bitaro muri Jenoside akaza kuhicirwa.
Usibye inzu yashyikirijwe Mukantagara n’iyakodesherejwe igihe cyumwaka umusaza Rutakamize Bernard,ibitaro byashyikirije ubuyobozi bw’umurenge wa Kamembe cheque y’ibihumbi 80 by’amafaranga y’uRwanda yo gukomeza kwita ku isuku y’u Rwibutso.


text:
ISOMO RYA MBERE
Ibaruwa Mutagatifu Pawulo Intumwa
yandikiye Tito (Tito 1, 1-9)
1Jyewe Pawulo, umugaragu w’Imana n’intumwa ya Yezu Kristu, igenewe kugeza intore z’Imana ku kwemera no ku bumenyi bw’ukuri guhuje n’ubusabaniramana, 2mu bwizere bwo kuzabona ubugingo buhoraho, ubwo Imana itabasha kubeshya yasezeranye mbere y’ibihe bya kera na kare, 3maze amagingo yagennye yagera ikamenyekanya ijambo ryayo, ibigirishije iyamamazabutumwa nashinzwe ku bushake bw’Imana Umukiza wacu : 4kuri Tito, umwana wanjye nyakuri nabyaye mu byerekeye ukwemera duhuriyeho, nkwifurije ineza n’amahoro biva ku Mana Data no kuri Kristu Yezu Umukiza wacu.
5Nagusize i Kireta ari ukugira ngo utunganye ibyo nasize bituzuye, kandi ngo ushyireho abakuru b’ikoraniro mu migi yose ukurikije amabwiriza naguhaye. 6Buri wese uhawe ubwo bukuru agomba kuba ari indakemwa, yarashyingiwe rimwe risa, afite abana bemera batavugwaho ubwomanzi cyangwa kuba intumvira. 7Koko rero umwepiskopi, kubera ko ari umugabuzi w’ibintu by’Imana agomba kuba indakemwa, ntabe umwirasi n’umunyamwaga, ntabe umunywi n’indwanyi, ntabe n’umuntu ukurikiranye inyungu itanyuze mu mucyo, 8ahubwo akamenya kwakira abamugana, agakunda ibiboneye, akitonda, akaba intabera n’umuyoboke ku Mana, akamenya kwitsinda, 9kandi akihatira gutanga inyigisho zitagoragora, zihuje n’idini, kugira ngo abone uko ashishikariza abandi inyigisho ziboneye, n’uko kandi amwaza abamugisha impaka.
ZABURI (Zab 24 (23), 1-2, 3-4ab, 5-6)
Inyik/ Nyagasani, dore imbaga itabarika y’abagushakashaka.
Isi ni iy’Uhoraho hamwe n’ibiyirimo,
yose ni iye, hamwe n’ibiyituyeho byose.
Ni we wayitendetse hejuru y’inyanja,
anayitereka hejuru y’inzuzi ubutayegayega.
Ni nde uzazamuka ku musozi w’Uhoraho,
maze agahagarara ahantu he hatagatifu ?
Ni ufite ibiganza bidacumura n’umutima usukuye,
ntararikire na busa ibintu by’amahomvu.
Uwo azabona umugisha w’Uhoraho,
n’ubutungane bukomoka ku Mana umukiza we.
Bene abo ni bo bagize ubwoko bw’abamushaka,
bagashakashaka uruhanga rwawe, Mana ya Yakobo.
IBANGONDIRIMBO RIBANZIRIZA IVANJILI (Fil 2, 15-16)
Alleluya Alleluya.
Nimwigiremo ijambo ry’ubugingo :
muzamurikira abantu nk’inyenyeri mu kirere.
Alleluya.
IVANJILI
+ Luka (Lk 17, 1-6)
Muri icyo gihe, 1Yezu abwira abigishwa be ati “Kubuza ibigusha abantu mu byaha ntibishoboka, ariko hagowe umuntu biturukaho ! 2Ikiruta kuri we, ni uko bamuhambira urusyo ku ijosi bakamuroha mu nyanja, ataragira uwo agusha muri abo batoya. 3Murabyitondere ! Umuvandimwe wawe nagucumuraho ubimuhane ukomeje, maze niyicuza umubabarire. 4Ndetse nagucumuraho karindwi mu munsi, akakwitwaraho karindwi avuga ati “Ndabyicujije”, uzamubabarire.” 5Nuko intumwa zibwira Yezu ziti “Twongerere ukwemera”. 6Nyagasani arabasubiza ati “Iyaba mwari mufite ukwemera kungana n’impeke y’ururo, mwabwiye iki giti cya boberi muti ‘Randuka, ujye kwitera mu nyanja’, kikabumvira.”


text:
Ese mu buzima bwawe habanza iki?
Waba ujya utekereza ku rutonde rw’ibyo ukwiye gukora mu buzima bwawe? Aha byumvikane ko iyo tuvuze urutonde haba hari icya mbere, icya kabiri gukomeza kugeza ku cya nyuma. Iyo uri umukozi mu rugo wakurikiranyije imirimo ushaka gukora, urugero ushaka gusukura inzu, ugakora isuku y’ibyombo n’ibindi warangiza ukabikurikiranya bitewe n’agaciro wabihaye cyangwa ibyo Shobuja wawe akunda. Iyo uzi ko igihe cyawe kidahagije ugerageza kubanza iby’ingenzi kugira ngo igihe nikikubana gito ube wakoze ibyihutirwa. Igihe kirangiye mbere y’icyo watekerezaga wakoze ibyihutirwa nta kibazo gikomeye ugira kuko sobuja aramutse atashye kare yasanga wakoze iby’ingenzi. Nabera sindajya mu nama ngo mbone badafite ingingo zigomba kwigwaho. Ikindi kandi bahera kuya mbere nta nama ndabona bahera ku tuntu n’utundi (divers mu rurimi rw’ Igifaransa).
Mu buzima bw’umukristo, YESU akwiye kubanza buri gihe. Uyu Yesu kandi yatanze ingingo z’ingenzi mu buzima bwa gikristo yagize ati 1. Mubanze mushake ubwami bw’Imana 2. Gukiranuka , ibyo byose (divers) muzabyongererwa( Mat 6).
Ibi byose bivugwa bwa nyuma ari byo byari bikwiye guherukwa mu buzima bw’umukristo harimo: umuryango mwiza (umugabo cyangwa umugore mwiza), akazi keza, icyubahiro, n’ibindi nibyo tuzongererwa ariko twabanje biriya bibiri bibanza haruguru. Paulo agira ati: ‘’Icyakora koko kubaha Imana iyo gufatanije kugira umutima unyuzwe bizana inyungu nyinshi kuvamo inyungu nyinshi’’ (1 Timoteyo 6:6).
Nk’uko Amy Weimer yabivuze Yesu ni we ukwiye kubanza muri byose. N’ubwo hari ibyo dushaka tukiri mu isi (akazi, imodoka, imiryango, amashuri, amafaranga, ubuzima, ibibazo bitandukanye n’ibindi). Muri ibi byose Kristo aba akiri umwami w’ubuzima bwacu bivuga ngo ntibikwiye ko bidutwara umutima burundu ngo bitubuze gukunda Imana. Tugomba kwibuka ikibanza mu mutima w’umuntu nicyo aha igihe nacyo kikamutwaza igitugu. Impamvu tugomba kumwubaha no kumwumvira Bibiliya igira iti: ’’Ni cyo cyatumye Imana imushyira hejuru cyane ikamuha izina risumba andi mazina yose,…’’( Abafilipi 2:9,10).
Mbere yo kurangiza ndagira ngo dufatanye gutekereza dukurikije ibyo Yesu yavuze. Yatanze ingingo z’ingenzi (ordre du jour) mbese nawe niko uyikurikiza cyangwa uhera ku bindi (divers) ugashaka ubwami bw’Imana no gukiranuka kwayo nyuma? Mfasha gutekereza kuri aya magambo iyo uriya mukozi twahereyeho haruguru abanza ibyo shebuja atamubwiye agahita agaruka yari kumusubiza iki yabanje ibitari ngombwa cyane?
Ariko asanze yakoze iby’ingenzi shebuja ntiyakwita ku bindi! Iyo witegereje abantu b’igihe turimo bananiwe kubanza Yesu ariko si cyo Yesu adushakaho! Nuko rero hahirwa umugaragu Shebuja azasanga akibikora.
Fata umunota urebe icyo ujya ubanza, numara kumenya ubwire YESU uti “Mwami nguhaye ubuzima bwanjye, Icyubahiro ni icyawe iteka mu buzima bwanjye, maze uce bugufi mu mutima wawe urebe icyo akora.
Innocent KUBWIMANA/ www.agakiza.org


text:
凡人修仙之仙界篇元尊圣墟汉乡一念永恒剑来
Imigani migufi y’Ikinyarwanda
From Wikipedia
- Babona isha itamba Bagatan'urwo bari bambaye.
- Babona zireresa amabya bakagira ngo zimya zose.
- Bagarira yose.
- Bagarira yose ni umwana w'umunyarwanda.
- Ufite gisegura anaga ijosi
- Uraritswe i bwami abanza irage
- Ushaka urupfu asoma impyisi
- Bukorikori bwa Nyiranzikoraho yateye ibuye ati narebaga ko riboze
- Inka nke zigukwera nka so
- Findi findi irutwa na so araroga.
- Wiringira ijosi rikakubyarira umwingo
- Ubwenge buza ubujiji buhise
- Bagarira yose ntuzi irizera n'irizarumba
- Bagutumye umurozi w’umugore uhera kuri nyoko.
- Banegurana ari inenge ba nenge itirora.
- Baranyerera yaguye Jinja.
- Barihima ba Mujyanama yasanze bamwendera umugore yica imboro.
- Barihima ni mwene Mujinya.
- Bavuga ibyigondoye umuhoro ukajya imbere.
- Batutira henshi ntibazamenya iyo bataye imihoro.
- Bavuga ibyigondoye umuhoro ukarakara.
- Bazirunge zange zibe isogo imboga zirura.
- Bene amazuru meza ntibaburana n’ibya nyuma.
- Bene imitsima bayitsimbarayeho.
- Bigirankana bya Nirwange bamutumye isuka yo guhamba se, ati "mwa
- Ubupfura buba munda.
- Akeza karigura.
- Gira so yiturwa indi.
- Umwana murizi ntakurwa urutozi.
- Ushaka inka aryama nkayo.
- Utazi ubwenge ashima ubwe.
- uwanze kumva ntiyanze kubona
- uwiba ahetse aba yigisha uwo mumugongo


text:
ISOMO RYA MBERE
Igitabo cy’Ibyakozwe n’Intumwa (Intu 14, 5-18)
Muri Ikoniyo, 5abanyamahanga n’Abayahudi bajya inama n’abatware babo ngo bagirire nabi Intumwa, bazitere amabuye. 6Pawulo na Barinaba babimenye, bashaka ubuhungiro mu migi ya Lisitiri na Deribe yo muri Likawoniya, no mu turere tuyikikije. 7Na ho bakomeza kwamamaza Inkuru Nziza. 8Nuko i Lisitiri hakaba umuntu waremaye ibirenge, kuko yari yaravukanye ubumuga, atigeze atambuka. 9Umunsi umwe yari ateze amatwi Pawulo yigisha, Pawulo na we amwitegereje abona ko afite ukwemera guhagije kugira ngo akire, 10amubwira mu ijwi riranguruye ati «Haguruka, uhagarare wemye !» Umuntu arabaduka, aragenda.
11Rubanda rero ngo babone ibyo Pawulo amaze gukora, batera hejuru bavuga mu rurimi rwabo kavukire rwo muri Likawoniya bati « Imana zisa n’abantu zaje muri twe !» 12Nuko Barinaba bamwita « Zewusi », naho Pawulo bamwita « Herimesi », kuko ari we wakundaga gufata ijambo. 13Nuko umuherezabitambo w’ikigirwamana Zewusi, (ingoro yacyo ikaba yari ku irembo ry’umugi), azana ibimasa bitatse indabyo abishyira imbere y’irembo, kuko yashakaga we na rubanda gutura igitambo. 14Ariko Pawulo na Barinaba ngo bumve iyo nkuru, bashishimura imyambaro yabo maze biroha muri rubanda batera hejuru bati 15« Ibyo mukora ni ibiki ? Natwe turi abantu nkamwe. Inkuru Nziza tubamenyesha irabasaba ko mwigizayo ayo manjwe, ngo mugarukire Imana Nzima yaremye ijuru n’isi, inyanja n’ibiyirimo byose. 16Mu bihe byo hambere yaretse amahanga yose akora ibyo yishakiye ; 17nyamara ntiyaretse gutanga ibimenyetso bihamya ubugiraneza bwayo : ibaha imvura n’ibihe by’uburumbuke, ikabahaza ibibatunga, n’imitima yanyu ikayuzuza ibyishimo. » 18Ayo magambo yabo atuma rubanda batuza ariko bigoranye, bityo bareka kubatura igitambo.
ZABURI (Zab 115 (113 B), 1ab-2, 3-4,15-16)
Inyik/ Uhoraho, nta bwo ari twebwe,
ahubwo ni izina ryawe ukwiye guhesha ishema !
Nta bwo ari twebwe, Uhoraho, nta bwo ari twebwe,
ahubwo ni izina ryawe ukwiye guhesha ishema.
Ni iki cyatuma amahanga avuga
ngo « Mbese Imana yabo iba hehe ?»
Imana yacu iba mu ijuru,
icyo ishatse cyose ikagikora.
Ibigirwamana byabo si ikindi, ni feza na zahabu,
ni ibintu byabumbwe n’intoki za muntu.
Murakagira umugisha w’Uhoraho,
we waremye ijuru n’isi !
ljuru ni ijuru ry’Uhoraho,
naho isi yayigabiye bene muntu.
IBANGONDIRIMBO RIBANZIRIZA IVANJILI (Ef 2, 18)
Alleluya Alleluya.
Dushobora kugera ku Mana Data tubikesha amaraso ya Kristu,
tubumbwe na Roho umwe.
Alleluya.
IVANJILI
+ Yohani (Yh 14,21-26)
Muri icyo gihe, Yezu agiye kuva kuri iyi si ngo asange Se, abwira abigishwa be ati 21«Umenya amategeko yanjye kandi akayubaha, ni we unkunda. Kandi rero unkunda azakundwa na Data, nanjye nzamukunda kandi nzamwiyereka. » 22Yuda utari Isikariyoti aramubaza ati « Nyagasani, utewe n’iki kutwiyereka, ntiwiyereke isi ?» 23Yezu aramusubiza ati « Umuntu unkunda azubaha ijambo ryanjye, Data azamukunda, maze tuzaze iwe tubane na we. 24Utankunda ntamenya n’ijambo ryanjye ; kandi rero ijambo mwumvise si iryanjye, ni irya Data wantumye. 25Ibyo mbibabwiye nkiri kumwe namwe, 26ariko Umuvugizi Roho Mutagatifu, Data azohereza mu izina ryanjye, ni we uzabigisha byose kandi abibutse n’ibyo nababwiye byose. »


text:
Ku muntu utarasomanaho na rimwe yumva gusomana bigoye, Ariko kandi ni byo. Gusoma umugore, umukobwa, umuhungu cyangwa umugabo bwa mbere ntibyoroshe. Kubibona mu mashusho biroroshye ariko kubishyira mu bikorwa ni ikindi kibazo.
Aha twaguhitiyemo uburyo wakwitwara mu buryo bwo gusomana.
1.Ntabwo ugomba gusoma umukunzi wawe gusa ari uko mugiye guhuza igitsina. Gusomana bigomba gukorwa buri gihe nk’ikimenyetso cy’urukundo mufitanye.
2.Kugira ngo utigora mu gusomana, wikwishyiramo ibitekerezo byinshi byo gusomana nka kanaka wabonye cyangwa wumvise. Soma umukunzi wawe mu buryo busanzwe kandi bworoshye umwereka ko umukunze.
3.Mbere y’uko usoma umukunzi wawe cyangwa undi muntu ugomba kumenya niba abishaka. Ushobora kubimusaba cyangwa ukareba ibimenyetso byerekana ko agushaka nko kuba arimo kukwegera cyane cyangwa akumwenyurira k’uburyo ubona ko agukunze.
4.Ntugatamire umunwa wose w’umukunzi wawe. Abagore ntibakunda umuntu ubasoma ku buryo iminwa itoha cyane.
5.Ntugakomeze iminwa yawe. Jya ureka iminwa yorohe. Ntugafunge iminwa yawe. Ugusoma agomba kumva iminwa yawe yoroshye, yirekuye kandi ishimishije, imutegereje.
6.Abagore benshi bakunze gusomwa banakorwa mu misatsi. Ntukibagirwe gukora mu misatsi y’umugore wawe cyangwa undi mukunzi.
7.Ntabwo ari ngombwa ko ukoresha ururimi kugira ngo gusomana biryohe. Gusomana kwinshi kuryoha ntigukoresha ururimi. Gukoresha ururimi(French Kiss) biraryoha ariko iyo umuntu abisobanukiwe neza. Niba utabisobanukiwe, byihorere gusomesha iminwa biraryoha na byo.
Dore uko abasomana bakundanye koko uko babigenza ureke abo njya mbona bapyinata ngo barasomana
Ku muntu utarasomanaho na rimwe yumva gusomana bigoye, Ariko kandi ni byo. Gusoma umugore, umukobwa, umuhungu cyangwa umugabo bwa mbere ntibyoroshe. Kubibona mu mashusho biroroshye ariko kubishyira mu bikorwa ni ikindi kibazo.


text:
"Hahirwa abagwa neza, Kuko ari bo bazahabwa isi" (Matayo 5:5). Yesu Kristu yabaye urugero rwiza rw’umugwaneza nyakuri. Ni umunyembaraga ariko w’umugwaneza.
Dore bimwe mu bigaragaza ubugwaneza bwe mu gihe yari ku isi:
1. Umunyabutware ariko wiyoroshya
Yabwiraga umuntu ati, "Nkurikira." Ikindi kigaragaza ubutware bwe, ni iri jambo, "Ni jye nzira n’ukuri n’ubugingo: nta wujya kwa Data ntamujyanye" (Yohana 14:6).
Ariko ibi byose ntibyamubujije guca bugufi akoza abigishwa be ibirenge. Aha ytwibutsaga guca bugufi. ‘kandi ushaka kuba uw’imbere muri mwe ajye aba imbata ya bose.’ (Mariko 10:44).
2. Nta cyaha yakoze ariko akakira abanyabyaha
Ku bamurwanyaga yababazaga ati, "Ni nde muri mwe unshinja icyaha?" (Yohana 8:46). Gusa ubutungane bwe, ntibwatumaga atiyeyegereza bose. Abana bishimiraga kubana na we, nk’uko abakoresha b’ikoro cyangwa indaya bamwegeraga.
3. Umunyembaraga ari wuje urukundo
Kuba umunyembaraga ariko udafite urukundo, uba ubangamiye abandi kuko uba ubabereye umutwaro. Ariko na none kuba umunyarukundo udafite imbaraga, bituma ntacyo uha agaciro kuko uba usa n’utabona ibiba.
Yesu aganira n’umusore w’umutunzi, yamugaragarije urukundo ariko anamwereka inzira ikwiye ngo aragwe ubugingo buhoraho. (Mariko 10:17-23).
4. Yakoraga byinshi ariko ntiyirate imbaraga ze
Yesu yakoraga imirimo myinshi: kwigisha, gukiza indwara, kwirukana abadayimoni, kwigisha, ingendo… Nta nahamwe yigeze agaragara nk’umunebwe.
Nubwo yakoraga iyi mirimo yose, ntibyamubuzaga gufata umwanya agasenga, yaka Imana imbaraga. Yafataga amajoro agasenga (Mariko 14:32; Luka 6:12), agasenga no mu gitondo cya kare (Mariko 1:35), yanasengeraga umurimo yabaga yenda gukora (Matayo 26:38-46; Luka 6:12).
Yesu yari umunyembaraga nyinshi, ariko yabanaga na bose. Iyo witegereje uburyo yitwaraga, biguha ishusho y’umugwaneza nyawe. Umugwaneza ariyoroshya, yumva abandi, areka abandi bakamwegera kandi aba yuzuye urukundo.


text:
Menya ingaruka z’ ibinyobwa byongera ingufu ku bana bakiri bato
Yanditswe na Imanishimwe Dieudonne May 22, 2017
Ibyo kunywa byongera ingufu bizwi ku izina rya “energy drinks” usanga ahanini binyobwa cyane n’urubyiruko rwiganjemo ingimbi n’abangavu. Ubusanzwe ibi byo kunywa bigira ingaruka ku buzima bw’umuntu ariko usanga zihariye […]
Ibyo kunywa byongera ingufu bizwi ku izina rya “energy drinks” usanga ahanini binyobwa cyane n’urubyiruko rwiganjemo ingimbi n’abangavu. Ubusanzwe ibi byo kunywa bigira ingaruka ku buzima bw’umuntu ariko usanga zihariye ku bana, abagore batwite n’ingimbi n’abangavu. Muri iyi nkuru turibanda cyane ku naruka bigira ku ngimbi n’abangavu.
Ibi byo kunywa si ibya kera cyane kuko ikizwi cyabaye gikwira ari icya RedBull cyatangiye gucuruzwa mu 1997. Naho icyitwa Monster kiza ku isoko mu 2002, ariko si byo gusa bibaho kuko ubu mu Rwanda habonek amaoko menshi arimo za Bavaria n’ akitwa Azam energy drink, kakaba karadutse mu mwaka wa 2016 ariko usanga gakoreshwa cyane n’urubyiruko cyane cyane urukora imirimo y’ingufu. Ibi byose bikoreshwa hirengangijwe ingaruka bishobora gutera
Mu nkuru dukesha CNN hari umwana w’ingimbi w’umunyamerika uherutse guhitanywa n’ibinyobwa byongera ingufu mu kwezi gushize. Bivugwa ko Davis Allen w’imyaka 16 yari yanyoye ibinyobwa birimo caffeine nyinshi kuko yari yanyoye ikawa, akaza kunywa soda nyuma aza kongeraho ikinyobwa cyongera ingufu kandi byose bizwiho kubamo caffeine iri ku kigero cyo hejuru akanabifata mu masaha abiri gusa. Umubiri we wananiwe no kwakira caffeine nyinshi yari yafashe maze igihe yari mu ishuri umutima urahagara ajyanywa ku bitaro ahita agwayo.
Nyuma y’urupfu rw’uyu mwana abangaga bagiriye inama ingimbi n’abangavu kwirinda gukururwa n’abamamaza ngo banywe ibinyobwa nk’ibyo cyane, no kwirinda gukururwa n’urundi rubyiruko cyane nko mu gihe cy’ibirori aho usanga ibi binyobwa bivangwa na soda cyangwa n’inzoga bikarushaho kubyongerera ubukana.
Usibye kuba wanagera ku rupfu, ubusanzwe ibinyobwa byongera imbaraga bigira ingaruka nyinshi ku bangavu n’ingimbi kuko biba birimo caffeine nyinshi. Ubushakashatsi bwagaragaje ko icupa ry’ibinyobwa byongera imbaraga riba ririmo caffeine ingana na miligarama ziri hagati ya 75 na 200.
Bivuze ko zikubye inshuro 34 caffeine iba muri coca. Mu binyobwa bimwe usanga byongerwamo ibyo bita guarana iyi yo ifite caffeine nyinshi cyane kuko iba ukubye inshuri enye caffeine iba mu imbuto z’ikawa.
Iyo caffeine rero ibaye nyinshi ishobora kugira ingaruka zikurikirira ku ngimbi n’abangavu :
- • Guhondobera
- • Gusinzira nabi
- • Indwara z’umutima
- • Kugira akavuyo mu ntekerezo
- • Umutwe udakira
- • Gushaka kwihagarika cyane
- • Gutakaza ubushobozi bwo gutekereza byimbitse
- • Diyabete itewe n’isukari nyinshi iba muri energy drinks n’ibindi
Ni ingenzi rero kugira inama abangavu n’ingimbi ku mikoreshereze y’ibinyobwa byongera ingufu kuko bishobora kubagiraho ingaruka nyinshi dore ko umubare munini w’abakoresha ibi binyobwa cyane uba wiganjemo ingimbi n’abangavu n’uburyibiruko rw’abakiri bato muri rusange.
src: agasaro


text:
Kamugundu Ally utuye mu Karere ka Nyarugenge mu Mujyi wa Kigali avuga ko amaze imyaka icyenda ashakisha akazi none akaba akibunza amadosiye.
Uyu mugabo wari witabiriye gahunda izwi nka Job Net yo guhuza abashaka akazi ndetse n’abagatanga yateguwe n’Umujyi wa Kigali, afite impapuro nyinshi zimwe zinagaragara ko zishaje.
Avuga ko yize ubucuruzi n’ucungamari (commerce et comptabilite) aho ngo atazi umubare w’ibizamini amaze gukora.
Abonye ko bigoye kubona akazi ngo yahisemo kujya kwiga umwaka umwe mu bijyanye n’amahoteli kuko hari aho hajyaga akazitirwa n’amashuri make, gusa ngo ntibyamubujije gukomeza kugashaka agaheba.
Uyu mugabo ugaragara ko akuze, yari afite amadosiye menshi avuga ko ahora agendana ngo arebe ko hari aho yapfa kubona akazi.
Muri iyo myaka yose avuga ko ngo hari n’aho yajyanaga dosiye ye isaba akazi akazategereza akabura igisubizo.
Gusa ngo kuza muri gahunda ya Job net na byo nta mahirwe abibonaho kuko abona nta gishya ifite.
Uku ni ko yabibwiye ikinyamakuru Izuba Rirashe: “Ibi nabyo nta mahirwe mbiha cyane , nta n’agaciro mbiha cyane kubera ko uraza wenda kuri iyo serivise ugezeho bakakubwira ngo zana umwirondoro wawe, ukawubasigira nta kindi. Nta mahirwe mbiha kuko nta wumbwira ngo azampamagara umunsi uyu n’uyu. Ninjiye ku muryango bati ‘uzuza iki gipapuro cya MIFOTRA’, ndacyuzuza n’ibibazo bakubaza babikubaza nk’umuntu ufite akazi kandi na ko utarakabona ukabona no kubisubiza atari ngombwa.”
Nubwo uyu mugabo avuga atya, hari abitabiriye iyi gahunda ya Job Net bemeza ko bafite icyizere ko akazi bashobora kukabona.
Dukuzumuremyi Janvier waturutse mu Karere ka Musanze uvuga ko ari ubwa mbere yitabiriye Job net, yemeza akazi ashobora kuzakabona.
Yagize ati “Akazi baragatanga ni byo ariko n’aho batagatanga baravuga bati ‘tuzabasha kugira imyanya ikeneye abantu mu gihe kiri imbere’, ngo ‘aba twafashe ni bo dushobora guheraho’, Ntabwo nahita mfata umwanzuro ko hari igishya cyangwa ntacyo, ariko njyewe uko mbyizeye kuba abantu bafashe umwanya wabo bakaza ahangaha biragaragara ko bashaka abakozi.”
Abashaka akazi baganiriye n’Ikinyamakuru Izuba Rirashe bemeza ko ikimenyane na ruswa biri mu bituma hari abantu bahabwa akazi batabikwiye ababikwiye bakabihomberamo.
Mukaruriza Monique, Meya w’Umujyi wa Kigali, avuga ko guhuza abashaka akazi n’abagatanga bifite akamaro kuko ari imwe muri gahunda zo kugabanya abadafite akazi.
Yagize ati “Iki gikorwa kiri mu bidufasha kugabanya umubare w’abadafite akazi. Turi kubikora buri mwaka kugira ngo dushobore kugera ku cyifuzo cyangwa se ku ngamba zihari z’uko icyerekezo 2020 giteganya ko tugomba guhimba imirimo itari iy’ubuhinzi igera ku bihumbi 200 buri mwaka.
Yunzemo ati “Iki ni igikorwa buri wese afite inyungu kuko abashaka akazi babona amakuru ajyanye n’akazi gahari, bikaba byatuma umuntu bitewe n’ubushobozi afite yabona akazi hakoreshejwe iyi Job Net, ariko rero n’abakoresha birafasha kuko babona abakozi kandi bafite ubumenyi batagombye kunyura mu nzira ndende.”
Umujyi wa Kigali uvuga ko ikigero cy’abadafite akazi bakora kiri kuri 11%.
Umunyamabanga Uhoraho muri Minisiteri y’Abakozi ba Leta n’Umurimo, Murindwa Samuel avuga ko bateganya ko gahunda yo gufasha abadafite akazi igiye no kugezwa mu zindi Ntara z’igihugu.
Ikigo cya Kigali Employment Service Center gitegura iki gikorwa kivuga ko kugeza ubu abantu 385 bashakaga akazi bakabonye na ho abagera kuri 60 babonye uburyo bwo kwimenyereza umwuga.
Iyi ni inshuro ya gatatu Job Net ibaye aho ngo kuri ubu ihuje abashaka akazi bagera kuri 800 n’abagatanga bagera kuri 60 bahuriye mu bigo bitandukanye bikorera mu Mujyi wa Kigali.


text:
Ariko tujye twemera ko tutazi uko YESU yasaga.Kuko nta muntu wigeze amushushanya akiriho cyangwa ngo amufotore.Ikindi kandi,imana itubuza gusenga dukoresha ibibumbano cyangwa amashusho nkuko tubisoma muli Kuva/Exode 20:4.Imana kandi itubuza gutunga ibyo bibumbano mu nzu kandi ikavuga ko abatunze ibyo bibumbano izabarimbura ku munsi w'imperuka(Gutegeka/Deuteronomy 7:26).Bible ivuga ko imana ari umwuka kandi ko tugomba kuyisenga mu mwuka,nta kintu tureba (Yohana 4:24).Yaba Bikiramariya,yaba Yesu,umwana w'imana,ntitugomba kubasenga kuko YESU yadusabye gusenga SE wenyine.Bisome muli Matayo 4:10.Niba utunze ibibumbano cyangwa imisaraba mu nzu cyangwa mu modoka yawe,byaba byiza ubijugunye kuko ntacyo byakumarira.Ntabwo se wemera ko ari Ibumba bavanye mu gishanga,bakarisiga irange?
bagabo - 26/11/2017 saa 13:49


text:
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 7, 18-25a)
Bavandimwe, 18nzi neza ko icyiza kitandimo kubera intege nke z’umubiri wanjye. Nshobora kwifuza icyiza, ariko kugikora bikananira. 19Kuko icyiza nifuza ntagikora, naho ikibi ndashaka akaba ari cyo nkora. 20Niba rero icyo ndashaka ari cyo nkora, ntibikibaye jyewe ugikora ahubwo ni icyaha gituye muri jye. 21Jyewe ushaka gukora icyiza, nsanga hari iri tegeko ko ikibi ari cyo kimbangukira. 22Nishimira amategeko y’Imana mu mutima wanjye, 23nyamara nkabona irindi tegeko muri jyewe rirwanya itegeko ry’umutima wanjye, ku buryo ndi imbohe y’itegeko ry’icyaha rindimo. 24Mbega ngo ndaba umunyabyago ! Ni nde uzankiza uyu mubiri wagenewe gupfa ? 25aImana ishimwe muri Yezu Kristu Umwami wacu !
ZABURI (Zab 119 (118), 66.68, 76-77, 93-94)
Inyik/ Mana yanjye, unyigishe ugushaka kwawe.
Unyigishe ibyiza by’ubushishozi n’ubumenyi,
kuko niringiye amatangazo yawe.
Uri umugwaneza n’umugiraneza,
unyigishe ugushaka kwawe.
Urukundo rwawe ni rwo rwampoza,
Nk’uko wabisezeranije umugaragu wawe.
Impuhwe zawe nizincengere maze mbeho,
kuko amategeko yawe antera ubwuzu.
Sinzigera nibagirwa amabwiriza yawe,
kuko ari yo untungishije.
Ndi uwawe unyirokorere,
kuko ndangamiye amabwiriza yawe.
IBANGONDIRIMBO RIBANZIRIZA IVANJILI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
kuko wahishuriye abaciye bugufi amabanga y’Ingoma y’ijuru.
Alleluya.
IVANJILI
+ Luka (Lk 12, 54-59)
Muri icyo gihe, Yezu abwira rubanda ati 54« Iyo mubonye igicu giturutse iburengerazuba, muhita muvuga muti “Imvura iraza kugwa”, kandi bikaba. 55N’iyo mubonye umuyaga uhushye uturutse mu majyepfo, muravuga muti “Haraza kuba ubushyuhe, kandi bikaba. 56Mwa ndyarya mwe musobanukirwa n’ibyo mu nsi n’ibyo mu kirere, ni iki gituma mudasobanukirwa n’iby’iki gihe ? 57Kuki mutabona ubwanyu icyo mukwiye gukora ? 58Nuko rero, nujyana n’umuburanyi wawe agiye kukurega, gerageza kwigorora na we mukiri mu nzira hato ataguteza umucamanza, umucamanza na we akakugabiza umurinzi w’uburoko ngo agufunge. 59Ndabikubwiye: ntuzafungurwa utishyuye kugeza ku isenge rya nyuma.»


text:
Amarira n’agahinda, kwifata ku munwa, uburakari n’umujinya hamwe n’ibitwenge kuri bamwe, nibyo byari biri ku Kimisagara mu mujyi wa Kigali mu masaha y’umugoroba wo kuri uyu wa Kane tariki 5 Mutarama 2017, nyuma y’uko ubukwe bwari bugiye kuhabera bwapfuye ku munota wa nyuma, hakavumburwa ubutekamitwe n’amanyanga yakozwe n’umugabo wari ugiye gusezerana kandi asanzwe afite abandi bagore babiri n’abana bane, ndetse bikarangira ahise anafungwa.
Ku mugoroba wo kuri uyu wa Kane tariki ya 5 Mutarama 2017,ni bwo aba bageni baribabukereye n’ababaherekeje biteguwe gusezerana kubana nk’umugabo n’umugore imbere y’amategeko.
Gusa ibi ntibyaje kubahira kuko umuryango w’umugabo wahise ubyitambikamo utanga amakuru ko Nzamwita afite undi mugore mu murenge wa Gshonga wo mu Karere ka Rusizi ndetse banabyaranye abana batandatu.
Aya makuru akimara gutangwa ubuyobozi bw’Umurenge wa Kimisagara bwahise buhamagara ubw’Umurenge wa Gashonga bivugwa ko ari wo Nzamwita yasezeraniyemo, Umunyamabanga Nshingwabikorwa wawo avuga ko agiye kubisuzuma mu madosiye kugira ngo abahe igisubizo.
Hagati aho ariko Umunyamabanga Nshingwabikorwa w’Akagari basezeraniyemo kari mu murenge wa Gashonga we yahise yemeza ko Nzamwita afite umugore basezeraniye i Rusizi mu buryo bwemewe n’amategeko.
Ibi byatumye ubuyobozi bw’uwo murenge buhita bufata icyemezo cyo gusubika ubukwe bukaba bushobora gusubukurwa bumaze kubona izo mpapuro.
Umunyamabanga Nshingwabikorwa w’umurenge wa Kimisagara Serge Ruzima we yabwiye IRWANDA.RW ko babaye bahagarikije ubu bukwe ndetse bazasezeranya Nzamwita na Mukasekuru igihe bazaba babonye ko uwo mugabo nta wundi mugore afite basezeranye imbere y’amategeko.
Yagize ati “ Kubihagarika byatewe n’uko umuryango w’umugabo urimo barumuna be babyitambitsemo bavuga ko mukuru wabo afite undi mugore basezeraniye i Rusizi, tuganira n’uwo mugore bavuga ko basezeranye na we arabitwemerera ndetse anavuga ko afite ibyemezo bibigaragaza.”
Yakomeje avuga ko ubuyobozi bw’Umurenge wa Kimisagara buzasezeranya Nzamwita na Mukasekuru nyuma yo kwibonera ibimenyetso biturutse mu murenge wa Gashonga bigaragaza ko batasezeranye.
Ibintu byahise bihindura isura, abantu bagwa mu kantu bamwe batangira kurira abandi umutima urabasimbuka ibyari ubukwe bihinduka induru, maze ubuyobozi bw’umurenge wa Kimisagara bubajyana mu kindi cyumba cy’ibiro, abandi bageni barasezerana. Abantu barushijeho kuba benshi aha ku Kimisagara, hategerejwe umwanzuro ufatwa. Inshuti n’abo mu muryango wa Mukasekuru Louise bakunda kwita Nyampinga, twaganiriye mu gihe aba bageni bari bakiri mu cyumba cy’ibiro by’umurenge, maze batangaza bimwe mu byabanjirije ubu bukwe.
Iyi ni ifoto iriho Nzamwita Felix n’umugore we w’isezerano yasize mu karere ka Rusizi. Aha ni ku munsi w’ubukwe, barimo kubatwikurura.
N’agahinda kenshi bamwe banarira, batangaje ko uyu mugabo nta kintu na kimwe yari afite nta n’icyo yatanze mu myiteguro y’ubukwe, ahubwo ngo umukobwa ni we wamuhaye amafaranga kugeza no ku yaguzwe imyenda y’ubukwe uyu musore yari yambaye n’iyo yagombaga kuzambara kuwa Gatandatu mu mihango yo gusaba no gukwa ndetse no gusezerana imbere y’Imana. Bavuga ko Nyampinga yari afite inzu, ndetse akaba yari afite na moto yakoreraga amafaranga, iyo moto akaba yarayigurishije agaha umusore amafaranga ngo abashe kwitegura ubukwe.
Abantu bari bumiwe, bibazaga ibyabaye bamwe ukabona babifata nk’inzozi.
Undi twaganiriye ni murumuna wa Nzamwita, bahuje ababyeyi bombi. Uyu musore uri mu bazanye ibimenyetso bigaragaza ko umuvandimwe we adakwiye gusezerana, avuga ko yabwiye mukuru we ko ibyo agiye gukora ari amakosa akamunanira, bikagera n’ubwo ashaka nimero ya telefone y’umukobwa na we akabimubwira, ariko akanga kumwumva kuko Nzamwita ngo yari yaramubwiye ko abavandimwe be bamwanga, bakaba badashaka ko banakora ubukwe bavuga ngo ni mugufi. Ngo yari yaramusabye kubima amatwi, amwizeza ko ikibyihishe inyuma ari uko abo mu muryango we bashaka kumwicira ubukwe.
Abashinzwe umutekano bari biteguye, bamusohoye bahita bamufunga bwangu
Hanze y’ibiro by’umurenge abantu bakomezaga kurira cyane abandi bumiwe bagaragaza ko bababaye. Igihe cyaje kugera inzego za Polisi zisohora Nzamwita zimujyana mu cyumba kirimo imfungwa na we baramufunga, ariko kumugezamo byari intambara kuko hari abantu benshi bavugaga ko bashaka kumwikubitira bakamwihanira, ndetse hari n’abavugaga ko atagomba gufungwa yambaye ikote yari yaguriwe n’umukobwa yahemukiye.
Kugeza ubwo umunyamakuru wacu wakurikiranaga iyi nkuru yavaga aha ku murenge wa Kimisagara, Mukasekuru Louise uzwi nka Nyampinga yari akiri imbere mu cyumba cy’ibiro by’umurenge, abantu hanze bakomeza kuvuga ko agahinda kamwishe amarira yabaye menshi, hategerejwe ko abantu babanza kumuganiriza kugirango abashe kwakira ibyamubayeho.
789 Views
Kwamamaza


text:
Abana bakwiye gutozwa umuco wo gusoma bakiri bato
Bamwe mu banyeshuri bo mu karere ka Rubavu basuye isomero ry’ibitabo baratangaza ko iyo umwana amenyerejwe gusoma ibitabo akiri muto bituma akurana uwo muco ndetse bigahinduka akamenyero bigatuma kandi ubwonko bwe buba bufungutse, ndsteko kuribo aya ari amahirwe atagirwa nabenshi mubandi bana bakiri kuntebe y’ishuli ngo ninayo mpamvu bo bagiye kwihatira kubigira umuco.
Nkuko tubikesha radio yabaturage ya Rubavu; Frere Alex Habimana yagize ati:”umwana wamenyerejwe gusoma ibitabo usanga ari umuhanga mubuzima busanzwe kuko usanga asobanukiwe nibibera hirya no hino ku isi ibi bigatuma agira ubumenyi busumba ubwabandi bana baba bigana nawe.”
Frere Habimana Alexis, umuyobozi w’ishuri ry’inshuke n’amashuri abanza yitiriwe Mutagatifu Jean Paul II, avuga akomeza avugako muri rusange imbogamizi bahura nazo ari ababye baba batarasobanukirwa nakamaro ko gusoma ibitabo kubana bakiri bato nuruhare bigira mugukuza ubwenge bwuwo mwana.
Naho Nyirazaninka Esperance umwe mu babyeyi barerera muri kimwe mu bigo by’amashuri byo mu karere ka Rubavu avuga ko abenshi mu babyeyi bagenda barushaho gusobanukirwa akamaro ko gutoza abana umuco wo gusoma ibitaro, ariko ngo baracyafite imbogamizi z’amasomero akiri make mukarere ka Rubavu.


text:
Gakenke : Urubyiruko rwahawe umukoro wo kuba umusemburo w’impinduka nziza
Mu gikorwa cyo gusoza itorero ry’igihugu ry’abanyeshuri barangije amashuri yisumbuye cyabaye tariki ya 14/12/2011 abitabiriye iryo torero bahamagariwe kuba umusemburo w’impinduramatwara nziza mu bukungu n’imibereho myiza ry’aho bavuka.
Hon. Uwamariya Pelagie wari umushyitsi mukuru yahamagariye urubyiruko kuba umusemburo n’imbarutso y’impinduramatwara mu bukungu n’imibereho myiza y’abaturage.
Ni muri urwo rwego yabasabye gukura amaboko mu mufuka bagakora bakiteza imbere. Yasabye kandi intore kwimika indangagaciro n’umuco wa kirazira bigishijwe baba intangarugero mu mirenge bavukamo.
Mukaneza Marie Reine umwe mu bitabiriye itorero avuga ko nk’uko yigishijwe kwihangira imirimo agiye gufata iya mbere agashaka icyo yakora aho gutegereza abazamuha akazi.
Yakomeje avuga ko itorero ryatumye amenya gahunda za Leta anasobanukirwa uruhare rwe nk’umuturage mu iterambere ry’igihugu rishingiye ku ndanagagaciro z’umuco nyarwanda.
Muhire Bonaventure na we witabiriye itorero avuga ko agiye gukangurira ababyeyi kubyarira kwa muganga, gusobanurira abaturanyi ibyiza byo guhuza ubutaka no kwitabira izindi gahunda zose za Leta.
Itorero ryashyizweho mu ukuboza  2008 mu rwego rwo gushakira igihugu ibisubizo bijyanye n’ubuyobozi, ubukungu n’imibereho myiza bishingiye ku byiza by’umuco nyarwanda.


text:
Abahinzi batangiye iyo gahunda ni abahinga mu bishanga. Ibishanga byo muri Burera ubu bihinzemo ibirayi. Batangiye kubyuhira muri Nyakanga 2016, biteganyijwe kwera muri Kanama.
Abahinga mu gishanga cya Ndongozi kiri mu Murenge wa Nemba, bavuga ko bahinze ibirayi nk’uko bisanzwe. Ariko ngo batunguwe no kubona izuba ry’impeshyi ritangira kuva kare muri Gicurasi kandi ryajyaga riva muri Kamena.
Mbonigaba Phocus ukuriye imwe mu makoperative ahinga muri icyo gishanga, avuga ko babonye ibirayi bidakura neza, bisunga ubuyobozi kugira ngo bubafashe. Ubuyobozi bwabakoreye ubuvugizi muri Minisiteri y’Ubuhinzi n’Ubworozi (MINAGRI), babaha imashini zivomerera.
Agira ati “Iyo dutunguwe n’ikirere izuba rikava kare, ubwo nyine tugira ikibazo cy’inzara. Kandi aka karere kacu ni kamwe mu turere tugaburira igihugu. Ni ukuvuga ngo iyo dutunguwe n’ikirere, igihugu na cyo kirahahombera.”
Akomeza avuga ko kuba barabonye imashini zivomerera, batazongera gutungurwa n’imihindagurikire y’ikirere.
Bavuga ko bagiye kongera ibihembwe byo guhinga bibe bitatu kuko ngo no mu gihe cy’izuba bazajya bahinga, mu gihe bari basanzwe bahinga mu bihembwe bibiri gusa kubera kwikanga izuba.
Mbonigaba akomeza avuga ko imashini ebyiri zuhira bahawe zidahagije, agasaba ko bahabwa izindi kugira ngo igishanga cyose kijye cyuhirirwa rimwe aho kugenda bimura izo bafite.
Nizeyimbabazi Jean de Dieu, Umuyobozi w’ishami ry’ubuhinzi n’umutungo kamere mu Karere ka Burera, avuga ko ari yo bagitangira, bakaba baratanze nke mu rwego rwo kureshya abahinzi.
Agira ati “Ni ukugira ngo abaturage babirebereho, nibabona ubwiza bwabyo na bo ubwabo bashoremo imari.”
Akomeza avuga ko MINAGRI yunganira abahinzi kubona ibyo bikoresho bivomerera. Bivuze ko niba umuhinzi akoze umushinga wo kuhira ufite agaciro ka Miliyoni imwe y’amafaranga y’u Rwanda, atanga ½ cyayo MINAGRI ikamutangira asigaye.
Nizeyimbabazi avuga ko ku ikubirito imashini zuhira 25 bazihaye amakoperative arindwi, ahinga ku buso bungana na Hegitari 1300.
Ibitekerezo ( 3 )
kugaragaza igitekerezo mu izina ryanjye ntacyo bitwaye
Iyi gahunda turayishimiye ikomeza ishirwemo ingufu ikibazo cy’amapfa kizabe amateka,abayobiozi ni abo gushimirwa, kandi bashake ukuntu iyi gahunda yo Ku hira imyaka mu gihe cy’impeshyi byakorwa no mu misozi aho kwibanda ku bishanga.
Ni byiza. Ariko biratugora gutandukanya ibikorwa bya Minagri n’ibya RAB. Mbona ibyiza byose byitirirwa Minagri ibibi bikaba ibya RAB. Kdi jye iyi gahunda yo kuhira imyaka nayifashijwemo n’abasore bo muri RAB.


text:
Ku ikubitiro Ray C aherekejwe na Marina yatangiriye ibitaramo bye muri People Club mu mujyi wa Kigali aho aba bombi bakoze igitaramo cyiza cyane mu buryo bwo kuririmba ndetse ubona ko biteguye neza abafana bagiye kuririmbira.
Muri uku gutegura aba bombi bari bizeye ko iturufu ya mbere bagomba kwifashisha ari imyambarire ishotora abagabo baba bari muri aka kabyiniro ndetse n’imbyino zibasira cyane igitsina gabo. Ibi byagaragaye cyane kuri Ray C wagendaga abyinisha abagabo n’abasore bari muri aka kabyiniro agafungura ibipesu by’ishati akishimira kubabyinisha basa n'aho batambaye hejuru.
REBA HANO AMASHUSHO UBWO MARINA YARIRIMBAGA
Muri iki gitaramo kandi aba bahanzikazi bamuritse indirimbo zabo nshya aho Ray C yamurikaga indirimbo ye yise ‘Unanimaliza’ mu gihe Marina we yamurikaga indirimbo ye ‘Marina’. Urugendo rw’ibitaramo by’aba bahanzikazi ruraza gukomeza kuri uyu wa Gatandatu tariki 9 Nzeri 2017 muri Ambassadors Park i Gikondo ndetse no kuri iki cyumweru tariki 10 Nzeri 2017 muri Suncity i Nyamirambo.
Mu kiganiro BadRama umujyanama wa Marina unategura iki gitaramo yahaye Inyarwanda.com yatangaje ko uwacikanwe n’iki gitaramo ibisigaye bitakamucitse cyane ko aba bahanzikazi buri gitaramo bazajya baba bagifitemo udushya tunyuranye mu rwego rwo gushimisha abakunzi b’umuziki ari nako babigarurira.
REBA AMAFOTO YARANZE IKI GITARAMO
Marina ni uku yari yambaye ni nako yabyinagaRay C yabyinishije abari bitabiriye iki gitaramo
Ray C yari yafunguye igipesu cy'agakabutura yari yambaye
Yafunguye ibipesu by'ishati y'uyu musore arangije amubyinisha agatuza karangaye
Abafana bamuhaga inoti za bitanu gusa
AMAFOTO: Ihorindeba Lewis-Inyarwanda Ltd


text:
Kubwira Imana ngo “ hoya”
« Nuko Yona yiyemeza guhunga Uwiteka, arahaguruka ngo ajye i Tarushishi. Yerekeza ku cyambu cy’i Yopa ahasanga ubwato bwaganaga i Tarushishi, amaze gutanga ihoro abujyamo ahungiyeyo uhoraho. » Yona 1:1-3.
Ku bantu benshi, igitabo cya Yona bakibona nk’igitabo kivuga ibitarabayeho. None se Imana yaba yaremeye ko kijya mu bindi kugira ngo irangaze abantu?
Abayuda bo bafata ibyanditswe nk’ukuri ku buryo igitabo cyose gisomerwa mw’isinagogi ku munsi wa Yom Kippour, kuko bavanamo inyigisho nyinshi : Nagira ngo turebere hamwe ibintu biba, iyo umuntu avuze « Hoya » cyangwa « Yego » ku Mana.
"Agahinda umuntu agize kubera ko yababaje Imana kamutera kwihana kuganisha ku gakiza atazigera yihana na rimwe. Naho agahinda k’isi kazana urupfu. »
Nta gutekereza ibintu byinshi bitandukanye, Yona yanze kwitaba ijwi ry’Imana. Yabwiye Imana ati : « HOYA ». Kutumvira buri gihe bigira ingaruka.
Igihe uba wabwiye Imana ngo « Hoya » ako kanya uhita usohoka muri zone igoswe n’uburinzi bw’Imana. Noneho, ni muri uwo mwijima ugwamo, Satani akaza aje kuguha ubufasha waba ukeneye. Yona yahise abona ako kanya inzira ihabanye n’umugambi w’Imana.
Satani yorohereje Yona mu rugendo mu buryo butunguranye. Iyo wubashye Imana, Satani azana imitego, akagutega cyane. Ariko iyo uri mu nzira yo kutumvira biba bihabanye kandi mu kanya gato, inzira iroroha, kuko ibyari imitego byose bivaho.
Ntiwibeshye : Ushobora kwibwira ko nubwo utumviye Imana byose bizagenda neza. Mu bwato, Yona yahuye n’ikibazo cy’umuyaga mwinshi wabateye bari mu kiyaga.
Niba hari imiyaga iza ituruka ku mwanzi w’ubugingo bwawe, hari no guhinda kuza kuvuye k’Uwiteka. Umuyaga wose utera umubabaro.
Mbese watandukanya ute umuyaga uturutse ku Imana, n’uturutse kuri satani ?
Bibiriya iravuga ngo : "Agahinda gahuje n’ibyo Imana ishaka gatera umuntu kwihana kakamugeza ku gakiza, agahinda nkako nta mpamvu yo kukicuza. Naho agahinda gasanzwe ko muri iyi si kageza umuntu ku rupfu." (2 Abakorinto 7.10)
Niba iki gihe waba uri mu muyaga mwinshi, ibaze iki kibazo gikurikira : Mbese ni ingaruka zo kutumvira Imana ? Niba ariko bimeze, ihane wakire agakiza gaturuka ku Mana. Niba atari ibyo, komeza utumbire Yesu, niwe murinzi wawe.
Isengesho rya none :
Mwami, uyu munsi ndashaka kukubwira « Yego ». Dore ndahari, ba ari jye utuma, Amen.
Patrice Martorano


text:
Ese waba uzi ikintu cyasumbyaga umwami agaciro mu Rwanda rwo hambere?
Umwami yari umuntu ufite agaciro gakomeye mu Rwanda rwo hambere kuko ari we waru ufite ububasha bwo gutegeka igihugu n’abagituye.
Nk’uko Alex KAGAME abivuga mu gitabo yanditse mu mwaka 1943, yise“ Inganji Karinga “, ingoma ngabe Karinga yari ifite icyubahiro gihambaye gusumbya umwami.
Uko Karinga yari imeze mu Rwanda yarutaga umwami mu cyubahiro. Niyo yimaga igihugu hanyuma Imana ikayitorera Umwami wo kuyima(kwima ingoma).
Iyo Umwami yatangaga assize ubusa (atabyaye uzima ingoma), igihugu cyagumaga aho ingoma ikacyima ubwayo.Nubwo abakomokaga I Bwami bayirwaniraga, ariko muri bo nta n’umwe wayimaga kuko ntawabaga akomoka ku mwami watanze, waherukaga kuyima.
Aho yabaga iri umwami yabaga ahari, nayo yavugirwaga n’izindi ngoma ubwayo.
Kagame mu gitabo "Inganji Karinga" yanditse ko ingomangabe Karinga iyo yabaga iri kumugendo, bayakiraga nk’umwami, ikagira abayishengerera umunsi n’ijoro.
Umwami ubwe yajyaga kuyishengerera. Iyo yabaga iri kumugendo, umwami nawe yayigendaga inyuma.
Igihugu gifite ingoma y’ingabe gitsindwa ari uko bayikinyaze, bakayitwara. Igihe cyose bene icyo bayihishe nubwo baba baratsinzwe babaga bafite icyizere cyo kuzigobotora umwanzi.


text:
Iyo abanyarwanda dusesenguye amateka, dusanga igihugu cyacu URwanda cyarayobowe n’ingoma z’abatutsi cyangwa iz’abahutu. Ingaruka z’ubwo buyobozi twarazibonye. Ingoma z’abatutsi zakandamije abahutu, ingoma z’abahutu nazo zikandamiza abatutsi. Ndetse kuri izo ngoma zose, bamwe mu bahutu n’abatutsi barahohotewe abandi baricwa, bose bazira amoko ya politiki bahawe. Nyamara kuva Urwanda rwabona ubwigenge kugeza ubu, batubwiye ko igihugu kigendera ku mategeko.
-
Amoko ya politiki si amashyaka ya politiki.
Hari abumva rero ko ibyo bibazo by’amoko ya politiki (les ethnies politiques) n’imiyoborere mibi byacyemurwa n’uko igihugu cyayoborwa n’abahutu bafatanyije n’abatutsi hamwe n’abatwa maze bakagabana imyanya y’ubutegetsi hakurikijwe ayo moko. Ngo bityo abo bategetsi bakarengera « inyungu z’amoko » yabo. Uretse kuba iz’ubutegetsi se, izindi nyungu z’ayo moko ni izihe? Ni uko aho kurengera uburenganzira bwa buri munyarwanda na buri muntu wese, bagashaka kurengera amoko ya politiki ! Ibyo ni ugushaka umuti w’ikibazo cy’amoko mu nyungu za politiki y’ubutegetsi ariko hirengangijwe inyungu za Rubanda demokarasi igomba kwubakiraho. Ni nko kuvuga ngo: « Gushyiraho ubutegetsi bushingiye ku mategeko n’amahame mpuzamahanga arengera uburenganzira bw’ikiremwamuntu biratunaniye, reka twitabaze amoko ya politiki, dushyireho ubutegetsi bushingiye kuri ayo moko maze turebe ko yadukiza! » Nta nubwo ari ayandi moko bavuga, ahubwo ni ya yandi yakoreshejwe mu gutanya, guteranya, gusumbanya, kwica no kwicisha abanyarwanda. Ibyo ni ugukunda amoko ya politiki birenze urugero! Byabananiza iki gushyiraho ubutegetsi bushingiye ku mategeko kandi mufite abanyamategeko n’abandi banyarwanda bazi guharanira ubwo burenganzira bw’ikiremwamuntu? Ariko mukabareka bagakora mu bwigenge. Abashyigikiye icyo gitekerezo bavuga ko ngo icyo gihe nta ntambara z’amoko ya politiki zakwongera kubaho kuko ayo moko yatinyana (ubwoba) kubera ko yaba anganya ingufu, cyangwa se ngo niyo iyo ntambara yaramuka ibaye, ngo abarwana bagwa miswi bityo ntihagire unesha undi! Nkaho ibibazo by’igihugu bishingiye ku ntambara z’ayo moko gusa. None se nta batutsi (barimo ndetse abarokotse itsembabwoko) bazize ingoma z’abatutsi hakaba n’abahutu bazize ingoma z’abahutu, cyangwa bagahunga ubutegetsi bufitwe n’abo bahuje ubwoko? None se abo bazize ubwoko bwabo bw’abatutsi n’ubw’abahutu? Ikibabaje cyane ni uko hari bamwe muri abongabo, nabo bashyigikiye icyo gitekerezo, nkaho akarengane kabo gashingiye kuri ayo moko ya politiki, kandi atari byo. Uwo muti si wo wacyemura akarengane gakorwa n’abanyepolitiki. Ahubwo na ndetse, ubwo butegetsi bwaba bushingiye ku bwoba, ku buryo ikibazo gishobora kurushaho kuremera. None se niba hari abahutu n’abatutsi ndetse n’abatwa barenganye bakanicwa bazize ubutegetsi bw’abatutsi, hakaba n’abandi nkabo barenganye bakanicwa bazize ubutegetsi bw’abahutu, muri ayo mahano yose hakaba nibura hakagize abarokoka, noneho ubwo butegetsi bw’abahutu bafatanyije n’abatutsi ndetse n’abatwa bugiyeho umunyarwanda wasigara mu Rwanda ni nde? Mutekereze PARMEHUTU yishyize hamwe na RUNARI ndetse na AREDETWA (cyangwa andi mashyaka asa nayo) bagategeka igihugu uko byagenda (Ibyo iyo mbitekeje ubwabyo numva umusatsi unyorotseho)! Bibaye igitangaza hakagira abanyarwanda barokoka, ni ukuvuga ko ba banyepolitiki bazifuza noneho gushyiraho guvernoma (gouvernements) n’inteko zishinga amategeko z’abahutu, iz’abatutsi n’iz’abatwa cyangwa bakagabanya Urwanda mwo ibice bitatu uko bishakiye bakurikije ayo moko ya politiki… Kandi hariho abatekereza batyo koko, bakavuga ko ngo Urwanda rwagombye kuba nk’Ububiligi cya gihugu cyadukolonije. Umuntu akaba yakwibaza aho abo banyarwanda baba bataniye, mu bitekerezo, n’abanyamahanga badukolonije. None se babitabaza ngo baze kubafasha gushyiraho ubwo butegetsi? Icyo gitekerezo giteye ubwoba.
Bigenze bityo se abatiyumvamo ayo moko ya politiki, batarayagira mu mitwe yabo (l’inconscient), bo baba abande? Bahagararirwa na nde muri ubwo butegetsi? Bahagararirwa na nde muri izo ngabo zakwitwa ko ari iz’igihugu kandi abenshi muri bo ari abana bato bataragira ingufu zo kurwana? Muti: « abo ni bande se? ». Nanjye nti: « None se abadafite imyaka yo gutora abo bahutu, abo batutsi n’abo batwa, ikizagaragaza ko bibonamo ayo moko ya politiki ni iki kandi batayazi? » Ni yo mpamvu nemeza ko abana bakiri bato hamwe n’urubyiruko rutarigishwa ingengabitekerezo z’amoko ya politiki, nta bwoko baba bafite kuko ntabwo bari bwiyumvemo. Abishywa banjye (kimwe n’abandi bana b’abanyarwanda) barimo n’umukobwa wari ufite indwara y’ubumuga bw’umubiri no mu mutwe yavukanye (une fille née handicapée physique et mentale) utazi kuvuga, bishwe n’ababitaga abatutsi, mwansobanurira mute ko abo bana bari bafite mu mitwe yabo ubwoko bwa politiki mu by’ukuri? Kubwanjye, bari abamalayika batagatifu (des anges innocents). Munyumve neza ariko, ibyo ntibibujije kuba nemera ko abo bana bazize itsembabwoko kuko ababishe bumvaga ko ari abatutsi bitewe n’ingengabitekerezo bigishijwe kandi bari bafite mu mitwe yabo. Bivuze rero ko abanyarwanda bose batarahabwa amoko y’abahutu, abatutsi n’abatwa nta bwoko bagira, kuko amoko ya politiki atavukanwa nkuko babitubeshye, ahubwo aritirirwa. Abongabo, uyu mushinga urabazirikana kandi uzakomeza nabo kubarengera no kubavuganira. Kugirango urwo RWANDA RW’EJO ruzabe urw’abanyarwanda batari abahutu, abatutsi n’abatwa.
Ikindi ni uko abanyarwanda batekereza batyo, bibagirwa ko nubwo abo banyepolitiki bagabana imyanya hakurikijwe amoko y’abahutu, abatutsi n’abatwa bitabuza abashaka kwikubira ubutegetsi (bakandamiza abandi) gukoresha izindi nzira, andi mayeri, andi « maturufu » nk’ay’uturere bakomokamo, ay’ubwoko gakondo bw’abanyarwanda (abanyiginya, abega n’abandi) cyangwa ay’amadini yabo. Kandi ibyo nabyo byabayeho kuri izo ngoma navuze, turabizi.
Reka mbibire ibanga. Umunsi bamwe mu banyarwanda, barimo abanyepolitiki, bezemeza ko abayobozi bakwiye kugabana imyanya y’ubutegetsi hakurikijwe amoko ya politiki yabo, uyu mushinga uzahita uhindukamo ishyaka rya politiki naryo rirengera abo batiyumvamo ayo moko y’abahutu, abatutsi n’abatwa! Birumvikana ko abazaba bari muri iryo shyaka twe nta matora y’amoko ya politiki tuzajyamo kuko nta nayo ubwacu tuzaba dukeneye kugirango twemererwe kujya mu buyobozi bw’igihugu! Sinshidikana ndetse ko ari ryo shyaka ryatsinda kuko abayoboke baryo tuzaba turi benshi kurusha abatwa, abatutsi, ndetse n’abahutu !
Ibyo mbivuze kugirango nereke abanyepolitiki ko hari indi nzira bashobora kunyuramo. Ndashimangira ko umuti w’icyo kibazo atari ukwongerera abategetsi izo NTWARO ZA POLITIKI (armes politiques) zitwa AMOKO zakozwe kandi zigakoreshwa mu buryo butubahirije uburenganzira bwa muntu ahubwo ari ukuzibima no kuzibambura mu buryo bunyuze mu mategeko, mu mahoro, nta mahane, nta mvururu, nta ntambara, noneho tukabaha intwaro z’amategeko n’amahame mpuzamahanga y’ubwo burenganzira bw’ikiremwamuntu. Impungenge z’uko bamwe bashobora kurenganya abandi zaba zivuyeho. Bityo uzafatanwa izo ntwaro z’amoko ya politiki azihishe cyangwa azikoresha akabihanirwa. Kugirango ibyo bishoboke, ni ngombwa ko abanyarwanda bahagarariye RUBANDA (rwamenyereye guhohoterwa) baharanira ubutabera, ubwiyunge n’uburenganzira bw’ikiremwa-muntu kandi badakora politiki igamije ubutegetsi bw’igihugu, bagira ingufu zikomeye zo gukurikirana no guhana umuntu wese wazongera kurenganya undi amuziza ngo afite ubwoko bwa politiki ubu n’ubu, mu buryo ubwaribwo bwose. AMIZERO Y’ABANYARWANDA yaba Umuryango uharanira inyungu za RUBANDA (zitari iz’amoko ya politiki n’ubutegetsi) kandi wigenga urengera amategeko n’uburenganzira bw’ikiremwamuntu, wayobora ubutabera n’ubwiyunge, ukabuvana mu kwaha kw’abanyepolitiki, nkuko nabisobanuye mu nyandiko nise « Société civile nyarwanda mu nzira y’ubwigenge n’ubwiyunge nyakuri. » Uwo ni wo muti mwiza kuko urakomeye kandi urimo n’urukingo.
Abanyarwanda dukeneye kujya imbere ntabwo dukeneye gusubira inyuma kuko tudakeneye kuyoborwa n’amoko ya politiki. Dukeneye kureshya imbere y’AMATEGEKO yubahiriza UBURENGANZIRA BW’IKIREMWAMUNTU ntabwo dukeneye kureshya imbere y’amoko ya politiki kandi bidashoboka kuko abuhonyora. Amoko ya politiki ntashobora kureshyeshya abanyarwanda kandi ari yo akoreshwa mu kubasumbanya. Icyo ni IKINYOMA CYAMBAYE UBUSA !
- Amategeko ntagira ubwoko.
Birazwi ko ku ngoma zose, uretse ibyaha bimwe by’itsembabwoko n’ibindi by’indengakamere, nta banyarwanda bigeze bakurikiranwaho kuba baravukije uburenganzira bw’abandi bashingiye ku bwoko bwa politiki: kubima akazi mu milimo ya Leta no mu gisirikare, mu milimo y’ibigo byigenga n’iy’abikorera ku giti cyabo; kubima amashuri, inguzanyo, n’ubundi burenganzira bwa muntu. N’amategeko yashyiriweho guhana ibyo byaha, yarengeye ubwoko bumwe arenganya ubundi, kuko inkiko zakurikiranye bamwe, abandi zirabareka. Na ndetse ahubwo, nkuko nzabisobanura mu nyandiko yitwa « L’amnistie et la grâce: des faux pardons pour une fausse réconciliation », bamwe mu banyarwanda barenganyije abandi kubera ubwoko bwa politiki bwabo bakanabambura ubuzima, bahawe icyiswe « imbabazi » na Leta kandi ba nyiri gukorerwa ibyaha batarazibahaye. Kubera ko abo banyabyaha batigeze bumva ububi bw’ibyo byaha bakoze, ibyo ni bimwe byatumye bamwe muri bo bakora ubundi bwicanyi bw’indengakamere bw’itsembabwoko. Ibyo ntibizongere kubaho ku ngoma izifuza gushingira demokarasi n’ubutegetsi ku burenganzira bwa buri muntu. Dukeneye ubutabera muri byose, burengera bose, hose kandi igihe cyose.
Ntitwaba twaramaze kuvana amoko mu ndangamuntu ngo tuyahe intebe muri politiki kandi ari cyo dukwiye kurwanya. Byaba ari ugusubira inyuma. Igikwiye gukorwa ahubwo ni ukuyavana mu mitwe yacu no muri politiki, kandi birashoboka nubwo bikomeye. Nibiba ngombwa hazajyeho itegeko riyaca burundu.
Mu masezerano ya Arusha, abarundi bagabanye ubutegetsi bakurikije amoko ya politiki, ndetse bahitamo Prezida ukomoka ku babyeyi badahuje amoko (niko bivugwa). Hari abantu benshi bahise bavuga ngo ibibazo by’abarundi birarangiye, ndetse n’impunzi nyinshi zirahunguka. Mu myaka ya mbere byagenze neza koko. Ariko se nyuma y’imyaka icumi gusa, ibintu byagenze bite muri icyo gihugu cy’abaturanyi? Ibibazo by’imiyoborere mibi mu butegetsi byararangiye? Igisubizo ni « oya » kuko bamwe bashinje Prezida ko atubahirije itegeko-nshinga ubwo yiyongezaga manda ya gatatu. Ibyo byateye impaka n’amahane ku buryo hari abantu benshi bamaze kubigwamo, abandi bakaba barongeye guhunga icyo gihugu, izo nzirakarengane zose zikaba zirimo abahutu, abatutsi n’abatwa. Kuki se abo barundi bari kwicwa no guhunga kandi ubutegetsi busangiwe n’ayo amoko yose niba ikibazo cyari ayo moko ya politiki? Kandi ibyo ntibyatewe n’ibibazo by’amoko, nubwo abarwanya ubutegetsi bashaka gukoresha iyo « turufu » y’amoko akibari mu mitwe, kugirango bagere ku butegetsi mu buryo bunyuranyije n’amategeko kandi bubangamiye uburenganzira b’ikiremwamuntu. None se ubwo ikibazo nyamukuru cyari ukudasangira ubutegetsi kw’amoko ya politiki cyangwa ni ukutubahiriza amategeko n’uburenganzira bw’ikiremwamuntu? Hano ariko abarundi umuntu yabumva kuko bo batigeze bagira ingoma ziyobowe n’abahutu igihe kinini, nyuma ngo babone igihe cyo kugereranya ingoma z’abatutsi n’ingoma z’abahutu, nkuko mu Rwanda byagenze. Iyo biza kubaho, nabo bari kubona ko politiki z’abahutu n’abatutsi zose ari kimwe! Ayo mateka y’abarundi rero yagombye kubera isomo abanyepolitiki b’abanyarwanda niba koko badushakira amahoro arambye. Abatari abanyepolitiki natwe dukwiye kubibumvisha.
Mu nyandiko nise « Nitwibohore ingoyi y’ingendabitekerezo z’amoko ya politiki », nerekanye uburyo ingengabitekerezo z’amoko ya politiki y’Inyabutatu (imiterere y’ayo moko) zitaberanye n’umuco nyarwanda n’amahame y’uburenganzira bwa muntu. Niyo mpamvu ubutegetsi bushingiye kuri ayo moko ya politiki budashobora kwubahiriza ubwo burenganzira bwa muntu no kugendera ku mategeko. Muri ubwo buryo rero, amahoro arambye ntashobora kugerwaho. Amateka y’URwanda (ndetse n’ay’Uburundi) arabigaragaza, nkuko nabivuze. Ntibyumvikana rero ukuntu umuntu yabona umwanya w’ubudepite, mu gisirikare cyangwa mu butegetsi nka za ministeri n’ibigo bya Leta ngo kubera ko ari umuhutu, umututsi cyangwa umutwa, nubwo yaba nta bushobozi abifitiye. Bigenze bityo, ni ukuvuga ko ageze kuri uwo mwanya abakozi b’iyo ministeri bose bazaba ari abahuje ubwoko bwa politiki n’uwo mutegetsi, aho kubona akazi hakurikijwe ubushobozi bugaragariye mw’ipiganwa. Aho kwubakira ku mahame ya demokarasi, amashyaka ya politiki yaba yubakiye ku moko ya politiki. Ntacyo yaba amaze rero kuko amoko ya politiki ari yo yaba ayobora igihugu. Hagati y’amashyaka ya politiki n’amoko ya politiki, dukwiye guhitamo kimwe kiberanye n’amahame ya demokarasi. Hagati y’amoko ya politiki n’amahame y’uburenganzira bw’ikiremwamuntu, nabwo duhitemo ikindi. Mwe musomye iyi nyandiko muhisemo iki? Nimushirike ubwoba mwibohore.
Ntushobora kwemera AMAYOBERA y’Inyabutatu ATANYA abanyarwanda akabagabanyamo IBICE BITATU kandi AKABASUMBANYA ngo unubahirize AMAHAME mpuzamahanga AHUZA kandi AKARESHYESHYA abantu. Kandi abanyarwanda natwe turi abantu nk’abandi … NTA MUTEGETSI CYANGWA UMUYOBOZI WASHOBORA GUHUZA ABANYARWANDA KANDI ARI WE WABATANYIJE. NTA N’UWASHOBORA GUHUZA ABANYARWANDA ATABANJE KWIBOHORA CYANGWA KUBOHORWA INGENGABITEKEREZO Z’AMOKO YA POLITIKI. NTA N’UMWE.
Kwishyira hamwe kw’abanyarwanda (cyangwa abarundi) badahuje amoko ya politiki si byo biranga ubwiyunge bwabo. Twarabibonye ko hari abanyepolitiki badahuje ayo moko ya politiki bashoboye kwishyira hamwe mu nyungu za politiki gusa, ariko mu by’ukuri baryaryana, babeshyana, bacengacengana, ahubwo ndetse bamwe bakabura ijambo kandi bitwa ko ari abategetsi bakomeye. Nuko nyuma bose bakongera bagashwana. Iyo ni politiki y’ikinyoma. Ayo moko rero ntashobora kuduhuza kandi icyatumye ashobora kudutanya kigihari. Ibyo ni ukwibeshya. Muri uyu mushinga nemera ko ubwiyunge nyakuri bushingira ku mategeko n’umuco, bukayoborwa n’ukuri, ubutabera n’imbabazi; kandi bukarangwa no kwubahiriza uburenganzira bwa muri muntu. Ibyo nitubigeraho mu Rwanda (no mu Burundi), kandi ndabyizera, nta n’uzamenya ko ayo moko yigeze kubaho.
Umwanzuro ni uko, niba abanyarwanda twifuza mu by’ukuri ko igihugu cyacu Urwanda cyubahiriza uburenganzira bwa buri muntu kandi kikagendera ku mategeko, ndetse kikaba intangarugero, mu gihe tuzi neza ko ingengabitekerezo z’amoko ya politiki zibangamiye amahame y’ubwo burenganzira, dukwiye gukora ibi bikurikira:
- kwibohora izo ingengabitekerezo z’amoko ya politiki. Birakomeye ariko birashoboka.
- Twebwe ababyeyi kimwe n’abanyepolitiki: kureka kuboha abana bacu tubabwira ko ari abahutu, abatutsi n’abatwa
- Urubyiruko: kwanga kubohwa n’izo ngengabitekerezo z’amoko ya politiki (résistance)
-
Twakwibohora dute ?
Birasaba ko abanyarwanda baboshywe n’ingengabitekerezo z’amoko ya politiki bakwiye kwitekerezaho bagashishoza (discernement), bakibuka ko igihe bari batarigishwa izo ingengabitekerezo nta bwoko bagiraga, kugirango bibuke ko batavukanye ubwo bwoko ahubwo babuhawe n’abahutu, abatutsi n’abatwa bari babufite mu mitwe yabo (travailler sur sa mémoire et sur son conscient). Maze bibaze bati : « mbere y’uko mba umuhutu, umututsi cyangwa umutwa, nari nde? » Uko ni kwo kwibohora, ni kwo kwiyunga by’ukuri. Buri munyarwanda wese akwiye kwiyunga nawe ubwe kugirango agire ubwisanzure maze asabane n’abandi (il faut délier nos idéologies politico-ethniques pour se réconcilier avec nous-mêmes et devenir libres).
Ubwo bwiyunge bwo mu mutwe (le mental, l’intellect) ni bwo bwafasha ubwiyunge bwo ku mutima (le cœur) ku banyarwanda bahohotewe cyangwa bapfushije ababo bazira ubwoko bwa politiki bahawe ndetse no ku babakoreye ibyo byaha. Umaze kwumva uburyo uwakwiciye uwawe yabaye umuhutu, umututsi cyangwa umutwa, byagufasha kumubabarira. Umaze kwumva uburyo wabaye umuhutu, umututsi cyangwa umutwa, byagufasha gusaba imbabazi abo wiciye uziza ababo ko mudahuje ubwoko bwa politiki wemeye, bityo ukagaruka i buntu. Ni muri ubwo buryo nashoboye kubabarira abashatse kumboha bakabibuzwa n’impamvu zitabaturutseho, numva ngize amahoro. Hari ibintu njya ntekereza bikambabaza: ntekereza umuntu wishe abantu abaziza ubwoko yibwiraga ko bafite, kubera ko we yabwiwe na se ko ari umuhutu cyangwa umututsi bitewe n’uko sekuru bamuhaye ubwoko bw’ubuhutu cyangwa bw’ubututsi bamaze kumupima amazuru ye cyangwa kubera ko afite umubare w’inka uyu n’uyu. Uwo munyarwanda aramutse abimenye yabyifatamo ate ? Yabigenza ate ? Uwo yiciye se we abimenye yabigenza ate ? Ari wowe se ubimenye, wakwongera kwiyita umuhutu cyangwa umututsi? Kereka wemera ko ibyo byabaye byari binyuze mu kuri. Muri iki gihe tugezemo se hari umunyarwanda n’umwe wakwongera kwemera ko bimubaho? Ni nde munyarwanda wakwemera ko bamubarurira umutungo we (amazu, amasambu, amatungo ye, amafaranga, n’ibindi n’ibindi) hagamijwe kumushyira mu gice kimwe cy’Inyabutatu, kandi umutungo w’umuntu utavogerwa (la propriété privée est inviolable)?
Ndabizi ko bigoye kwibohora ingoyi iboshye amaguru, iboheye amaboko inyuma cyangwa imbere, cyane cyane iyo umaze igihe kinini uri imbohe! Ndabizi ko bigoye gutoroka gereza kuko uramutse ufashwe waraswa n’abarinze iyo gereza (abarinzi b’ingengabitekerezo z’amoko ya politiki). Niyo mpamvu uwananirwa kwibohora ubwe no gutoroka iyo gereza y’INYABUTATU, akwiye gushaka umunyarwanda uri hanze yayo, ni ukuvuga utari umuhutu, utari umutwa cyangwa umututsi, kugirango amubohore maze amufashe kuva muri iyo gereza. Kandi barahari benshi, kuko hari abarangije kwibohora abandi bakaba nta moko ya politiki bigeze. Ariko nanone, birasaba ko hajyaho politiki yerekana ko INYABUTATU ihonyora uburengwanzira bw’ikiremwamuntu.
Abanyarwanda bamwe batinya kwibohora no kwemera ku mugaragaro ko atari abahutu, abatutsi cyangwa abatwa kubera impamvu zikurikira:
1° Impamvu za politiki:
- bamwe batinya y’uko, baramutse bavuze ko batiyumvamo ayo moko ya politiki kuko batayemera, byatuma babura abayoboke b’abahutu n’abatutsi ndetse n’abatwa. Abigeze gukora imilimo ya politiki nabo bakabura ubutwari bwo kwitandukanya na politiki y’ubutegetsi ishingiye ku moko bigeze gukorera no kwemera amakosa y’ubwo butegetsi, nuko bakanga kwiteranya nabo bashaka gutegeka muri iki gihe.
- batinya kandi ko bakwitwa abahakanyi b’itsembabwoko. Kuri iyi ngingo nongere mbisobanure: Kuba utiyumvamo ubwoko bwa politiki ubu n’ubu kuko utemera ingengabitekerezo yabushyizeho, ntibivuze ko utemera ko hari abandi babwiyumvamo kuko bo bemera iyo ngengabitekerezo, bamwe bakaba barakoze iryo tsembabwoko. Kutaba mw’idini iri n’iri ntibivuze kutemera ko habaho andi madini. Icyo gihe ahubwo, uwo utiyumvamo ubwoko bwa politiki ni we uba uri mu mwanya mwiza wo kumenya no kwemeza ko itsembabwoko ryabayeho, kuko nta ruhande aba abogamiyeho! Niyo mpamvu hitabajwe abanyamahanga mu gukora iperereza ku byaha by’itsembabwoko mu Rwanda. Ikibangamira abo banyarwanda ni uko kuva kera twemeye buhumyi ko ngo twibumbiye mucyo abanyepolitiki bise inyabutatu, abanyarwanda twese ngo tukaba dufite ubwoko bwa politiki. Nka kwa kundi nyuma yaho abandi banyepoilitiki batubwiye nako badutegetse, ku ngufu, ko ngo twibumbiye twese (n’umwana ukivuka cyangwa utaravuka !) mw’ishyaka rya politiki ryabo, kandi nta na kimwe batubajije, maze tukabyemera … Iyo ndwara ya politiki y’igitugu igomba kubonerwa umuti ndetse n’urukingo.
2° Impamvu z’imibanire n’abandi banyarwanda: abandi batinya ko, baramutse bavuze ko batemera ko ayo moko ya politiki abaho, batakwongera kubana neza n’abari bazi ko bahuje nabo ubwoko, bityo bagatakaza inshuti. Abo bameze kimwe na babandi batinya kuvuga ko bababariye ababahekuye, cyangwa babandi batinya kwemera ibyaha no gusaba imbabazi, ngo kugirango abo bahuje ubwoko bwa politiki batavuga ko batakiri kumwe nabo ndetse bakabita abagambanyi (traîtres).
3° Gutinya gutakaza ubuzirakarengane (le statut de victime): Abanyarwanda bamwe barenganyijwe cyangwa biciwe ababo bazira ubwoko bwa politiki bitiriwe, batinya kwipakurura cyangwa kwibohora ingoyi y’ingengabitekerezo y’ubwo bwoko, ngo bititwa ko batazize ubwo bwoko. Kanaka ati ndamutse mvuze ko ntacyemera ko ndi umututsi nkitandukanya n’abemera ingengabitekerezo y’ubwo bwoko bwa politiki, ati ubwo sinakwongera kuvuga ko narokotse itsembabwoko ry’abatutsi. Ntabwo ari byo. Uwo munyarwanda namuhumuriza mubwira ko rwose kwibohora cyangwa kubohorwa iyo ngengabitekerezo ntacyo bihindura ku buzirakarengane bwe. Kubera ko ibyo bidasibanganya icyaha cy’itsembabwoko cyakozwe, ntibinasibanganya ubwo buzirakarengane bw’itsembabwoko ry’abatutsi (statut de victime du génocide des tutsi). Oya.
Izo mpamvu zose zirimo ubwoba, ariko ni ukwibuza amahoro. Jye aho kubana n’umunyarwanda kubera ko tugomba guhuza ukwemera mu ngengabitekerezo y’ubwoko bwa politiki ubu n’ubu, nahitamo kumubwiza ukuri ko ukwemera kwe atari kwo kwanjye, yashaka ko tubana tukabana atabishaka akarorera, ariko nkigirira amahoro. Nta bucuti bushingiye ku bwoko ubwaribwo bwose ! Kimwe n’uko nta bucuti bushingiye mu kwemera kw’idini cyangwa kuba abantu bakomoka mu karere kamwe. Ubwo nta bucuti burimo.
Nongere mbisubiremo, amoko ya politiki aba mu mutwe no mu ngengabitekerezo zayashyizeho, kandi ntavukanwa. Ingengabitekerezo z’amoko ya politiki y’Inyabutatu ni nka gereza ifungiyemo inzirakarengane: imbohe, imfungwa za politiki, ni ukuvuga abahutu, abatutsi n’abatwa. Umwana uvukiye muri gereza ntakwiye kuba imfungwa ngo kubera ko ababyeyi be ari imfungwa n’imbohe, kandi nazo zirengana. Ibyo binyuranije n’amahame y’uburenganzira bwa muntu. Naho mu buryo bwo kwerekana ko amoko ya politiki ari ukundi kwemera kurimo ikinyoma, ndemeza ko umwana atavukana ukwemera kw’ababyeyi be, ukwariko kwose. Kirazira !
Ibibazo bidasanzwe bicyemurwa n’umuti udasanzwe kandi impinduka ikorwa n’ibitekerezo bishya.
Ndi Umuhuza w’Umushinga w’Ubwiyunge Nyakuri urengera uburenganzira bw’ikiremwamuntu, ntabwo ndi umuhanuzi…
Umushinga wigenga utabogamiye kuri politiki y’amashyaka n’ubutegetsi.
- Mushaka kumenya ibitekerezo bishya ku bwiyunge nyakuri, mukande hano (murebe inyandiko ziri mu cyika cya mbere). Murabigezwaho na MUSOMESHA Aloys, umuyobozi n’umuhuza w’uyu mushinga. Musome kandi namwe musomeshe n’abandi!
- Kureba vidéos no kwumva umuziki ku bwiyunge nyakuri, mukande hano.


text:
Karongi: kudakorera hamwe nibyo byatumye batesa imihigo
Perezida wa Njyanama ya karongi Nsanzabaganwa Emile aganira n’abari mu mwiherero
Ubuyobozi bw’akarere ka Karongi, abajyanama n’abafatanyabikorwa mu mwiherero w’iminsi ibiri bakoreraga Rubavu, basanze kudakorera hamwe ariyo ntandaro yo kutesa imihigo.
Umuyobozi w’akarere ka Karongi Francois Ndayisaba avuga ko icyatumye imihigo itagenda neza bakaza ku mwanya wa 29 mu mihigo ya 2014-2015 ari imikoranire itaragenze neza bigatuma uwari umuyobozi w’akarere Kayumba Bernard ava mu mirimo naho abasigaye bagacika integer yo gukora ibyo bashinzwe.
Umuyobozi w’akarere ka Karongi Francois Ndayisaba(uwambaye ishati y’umweru) yumva ibitekerezo by’abajyanama
“habaye imikoranire hagati ya nyobozi itarumvikanye bigatuma umuyobozi ‘akarere yegura ndetse n’abasigaye bagira ikibazo, akarere karangwa n’amatiku. Ubu icyo dukuye mu mwiherero tugomba gushyira hamwe tugatahiriza umugozi umwe tukareba igiteza imbere umuturage.â€
Vedaste Kuzabaganwa ni umunyamabanga nshingwabikorwa w’umurenge wa Murundi witabiriye umwiherero, avuga ko icyangije imihigo y’akarere ka Karongi harimo guhiga ibikorwa bidafitiwe amafaranga bikadindira.
Bamwe mu bajyanama n’abakozi b’akarere ka Karongi mu mwiherero Rubavu
“inkingi y’ubukungu niyo igira amanota menshi, ibikorwa remezo ntibyakozwe ngo birangire igihe, bituma dusubira inyuma, ubwisungane mu kwivuza ntitwageze ijana ku ijana, gusa twizera ko ingamba twafashe zizatuma bikosoka.â€
Kuzabaganwa avuga ko zimwe mu ngamba zizatuma bashobora kwesa imihigo no gusubirana umwanya bahozeho ari ugutangira ibikorwa by’imihigo kare, kwishyura ubwisungane mu kwivuza bigakorerwa kuri konti, umuturage akizera ko amafaranga yishyuye agera aho ateganyirijwe.
Abari mu mwiherero bakaba bafashe imyanzuro igaragaza ko umuyobozi uzajya atubahiriza inshingano ze azajya asimbuzwa, naho uzajya agira munsi 60% mu mihigo azajya afatirwa ibyemezo, naho imihigo yo mu bukungu isaba amafaranga ngo izajya ikorwa kare ku buryo mu kwezi ku Kuboza imwe mu mihigo igomba kuzajya iba igeze kuri 70%.


text:
Rwanda | Gakenke: Intore zirasabwa kugira uruhare mu iterambere ry’umurenge wa Muzo
Umuyobozi wungirije w’akarere ka Gakenke ushinzwe imibereho myiza, Ntakirutimana Zephyrin yasabye abayobozi banyuranye bo mu murenge wa Muzo bitabiriye itorero kugira uruhare mu iterambere ry’umurenge wabo.
Ibi Ntakirutimana yabitangaje mu birori byo gusoza ku mugaragaro itorero mu Murenge wa Muzo ho mu karere ka Gakenke  kuri uyu wa 18/07/2012.
Uyu muyobozi yibukije abahuguwe mu itorero ko ari imbaraga z’umurenge batuyemo bakaba bagomba kugira uruhare mu iterambere bashyira mu bikorwa gahunda za Leta n’imihigo bahize.
Mu gihe cy’amezi arindwi iryo torero rimaze, izo intore zakoze ibikorwa binyuranye birimo gukusanya amafaranga ibihumbi 800 yo gufasha abacitse ku icumu, gutera ikawa no gusiza ibibanza by’abantu basenyewe  n’ibiza by’imvura.
Muri uwo muhango, intore zahize kuzubaka ibiro bitanu by’imidugudu, gusiza ibibanza bizubakwamo amashuri atandatu abanza, kongera umusaruro ukomoka ku buhinzi n’ubworozi, gusubiza abana mu ishuri, kwitabira gutanga umusanzu wa mitiweli no kurwanya imirire mibi mu miryango.
Iryo torero ryitabiriwe n’abayobozi barenga 700 harimo abagize inama njyanama z’utugari, abashinzwe umutekano, abajyanama b’ubuzima, abavuga rikumvikana, inama y’abagore bo mu nzego z’utugari dutanu tugize umurenge wa Muzo.
Â


text:
Umwana iyo akiri mu nda akoresha oxygen ya mama we. We ubwe ntiyihumekera. Nyamara iyo ageze ku isi umubiri we ugomba gutangira kwirwariza muri byose birimo no guhumeka. Kubera rero ko ibihaha bye biba nta na rimwe byari byakagiyemo umwuka bibama bihwamitse. Noneho umwuka uruhinja rwinjije ukagenda ukabatura ibihaha, umwana akaribwa bityo akarira.
Gusa abanganga bavuga ko atari abana bose barira iyo bakivuka. Ibi bikanyibutsa ukuntu mu myaka yashize ababyaza iyo babonaga umwana ageze ku isi ntarire bagiraga impungenge ko yaba atari muzima. Maze si ukuhata inshyi ku tubuno kakahava, bagira ngo ababare maze arire. Yarira bakiruhutsa bati « ahoooooo ! ni muzima ! Kuri ubu ariko niba n’ababyaza dufite muri iyi myaka bakubita uduhinja simbizi. Gusa nk’umusaza ntekereza ko atari ko bikimeze kubera iterambere ry’ubumenyi n’amashuri yabaye menshi.
Ibindi bishobora gutuma umwana ukiri uruhinja arira ni ibihe ?
Mu busanzwe umwana w’uruhinja akenshi akunda kurira kubera gusonza. Gusonza ni byo biza ku isonga mu gutuma uruhinja rurira. Cyane ko amezi yarwo atatu ya mbere, ruba rushaka konka kandi amashereka akaba agogoreka vuba bishoboka rugahita rusonza. Mwe babyeyi rero mureka umwana akarira ntimuhite mumuha ibere aha ngo muragira ngo amenyere kutonka buri kanya, ibyo muba mukora ni amakosa akomeye. Uruhinja ruba rukeneye kurya nyabyo yaba ku manywa yaba nijoro. Gutetesha umwana nk’uyu ni ukwiteganyiriza, kumuha ibere uko agaragaje ko arishaka ni byiza kuko usibye kuba ahozwa n’uko mumumaze inzara, anatuzishwa n’uko abona mumwitaho mumugeraho uko abakeneye.
Abwirwa benshi akumva bene yo, mumenye ko twese ari hariya twatangiriye maze mubungabunge impinja ! Ibindi bikunda gutuma impinja zirira tuzabireba ubutaha !


text:
Abafite ubumuga baravuga ko batoroherwa no kubona serivisi mu buyobozi bw’Akarere ka Musanze bitewe n’imiterere y’inyubako z’ako karere ibakumira kugera ku biro bikoreramo abayobozi. Kimwe mu byo abafite ubumuga binubira ku nyubako z’Akarere ka Musanze, n’inzego (ingazi) zigera kuri 21 abantu babanza kuzamuka kugira ngo bagere ku biro bya komite nyobozi y’ako karere no ku […]
Abafite ubumuga
Abafite ubumuga bwo kutumva no kutavuga baracyagowe no guhabwa serivisi
Abafite ubumuga bwo kutumva no kutavuga bavuga ko bakigowe no guhabwa serivisi mu nzego zinyuranye kuko ahenshi bagana nta muntu uhari wo kubafasha gusemura ngo bagaragaze icyo bakeneye. Ibi babigaragaje ubwo hizihizwaga umunsi mpuzamahanga w’abafite ubumuga bwo kutumva no kutavuga wizihirijwe mu Karere ka Rubavu ku rwego rw’Igihugu ku wa 13 Ukwakira 201. Abafite ubumuga […]
Uko abana bafite ubumuga bigana n’abatabufite kandi bose bagatsinda
Mu isomo ry’Ikinyarwanda mu mwaka wa kane w’amashuri abanza muri G.S. Saint Jean Gishari riherereye muri Rwamagana, mwarimu Rugamba Robert yigishaga abana gusoma ari na ko abasobanurira amagambo akomeye babonye bwa mbere, ibyitwa inyunguramagambo. Uyu mwarimu ariko yanyuzagamo akegera bamwe mu bana agaca amarenga, ari na ko mu gihe abandi banyeshuri basubizaga bagenzi babo bacaga […]
Abarimu 12 barahugurwa ku mikino y’abafite ubumuga
Komite y’Igihugu y’Imikinbo y’abantu bafite ubumuga (NPC Rwanda) yatangiye guhugura abarimu 12. Aya mahugurwa yitabiriwe n’abarimu baturuka mu Turere dutandukanye tw’u Rwanda, yatangiye kuri uyu wa Mbere tariki ya 7 akazasozwa yariki ya 11 Kanama 2017. Karasira Eric Umuyobozi wa Siporo muri NPC Rwanda yatangarije ikinyamakuru izubarirashe.rw ko icyo bifuza kuri abo barimu bigisha amashuri […]
Inzobere yo muri Pologne mu mupira w’amaguru ku bafite ubumuga yaje mu Rwanda
Marek Dragos inzobere mu gutoza umupira w’amaguru ku bafite ubumuga bw’ingingo (Footaball Emputee) yaje i Kigali aturutse muri Pologne mu rwego rwo kongerera ubumenyi abatoza 8 bo mu Rwanda. Marek Dragos muri Pologne akaba atoza ikipe y’iguhugu y’abafite ubumuga bw’ingingo (Amputee Football) akagira na Fondation ye yitwa “Keeper Fondation”. Rugwiro Audace Umuyobozi w’Ishyirahamwe ry’Umupira w’Amaguru […]
Komite y’Igihugu y’Imikino y’Abafite Ubumuga (NPC Rwanda) yabonye ubuyobozi bushya
Amatora ya Komite y’Igihugu y’Imikino y’abafite Ubumuga (NPC Rwanda) yabaye kuri iki Cyumweru Tariki ya 26 Werurwe 2017, kuri Sitade Amahoro, aho Murema Jean Baptiste yatorewe kuba Perezida n’amajwi 44 kuri 45. Uko amatora yagenze Perezida: Murema Jean Baptiste n’amajwi 44 kuri 45 Visi Perezida wa mbere: Iriza Marie Dinnah n’amajwi 42 kuri 45 (yahoze […]
Gutungurana mu matora ya NPC Rwanda
Abayobozi bashya ba Komite y’Igihugu y’Imikino y’abafite ubumuga (NPC Rwanda)baramenyekana kuri iki cyumweru tariki ya 26 Werurwe 2016 mu matora agomba kubera muri Sitade Amahoro kuva saa tatu za mugitondo, umwihariko urimo ni amazina mashya agiye kugaragara muri komite nyobozi. Ni gake mu buyobozi bwa siporo mu Rwanda usanga abantu bayobora manda imwe gusa, ariko […]
NPC Rwanda igiye kubona ubuyobozi bushya
Kuri iki cyumweru tariki ya 26 Werurwe 2017 nibwo hazaba amatora ya Komite y’Igihugu y’Imikino y’abafite ubumuga (NPC Rwanda). Murema Jean Baptiste, Perezida wa Komite Nkemurampaka muri NPC mu kiganiro yagiranye n’ikinyamakuru izubarirashe.rw yavuze ko igikorwa cyo gutanga kandidatire cyatangiye, bityo kuri uyu wa Kane ari bwo zizatangira gusuzumwa. Umuyobozi mushya uzatorwa ku mwanya wa […]
Uwagize ubumuga bwo kutabona ku myaka 8 ati “Jeannette Kagame sinabona icyo mwitura”
Gato Marcelline Nzamwitakuze, umukobwa ufite ubumuga bwo kutabona uri mu kigero cy’imyaka 23 avuga ko akurikije ibyo Madamu wa Perezida, Jeannette Kagame yatumye yigezaho atabona uko amushimira. Uyu mwana w’umukobwa w’imfubyi ku babyeyi bomi, atuye mu Murenge wa Kinoni mu Karere ka Burera akaba yaragize ubumuga bwo ku tabona afite imyaka 8 gusa. Mu kiganiro […]
Hari Uturere tutazitabira shampiyona ya Sitball
Shampiyona y’Igihugu ya Sitball icyiciro cyayo cya kabiri (Phase 2) izaba tariki ya 4 Werurwe 2017, ikazabera mu duce dutandukanye tw’igihugu, ariko Uturere twose harimo nka ka Kamonyi ntikazayitabira. Mu Ntara y’Amajyepfo iyi mikino izabera mu Karere ka Muhanga, Uturere tuzahahurira ni: Gisagara, Ruhango, Muhanga na Huye. Uturere tw’iyi Ntara tutazitabira iyi mikino ni Nyanza, […]


text:
Kuva kera hari Abanyarwanda bakoraga umwuga w’ubuvumvu. Uburyo bororagamo inzuki ariko ntibwabahaga umusaruro uhagije nk’utangwa n’ubuvumvu bwa kijyambere kuri iki gihe. Imizinga ya kijyambere na yo igira uko yitabwaho kugira ngo itange umusaruro uhagije. Barahira Jean de Dieu, umukozi wa ARDI, umuryango ukora imirimo myinshi harimo gufasha abavumvu, arabisobanura.
Umuzinga gakondo ushobora kwera ubuki buri hagati y ‘ibiro bitanu na birindwi ku mwaka, mu gihe uwa kizungu witaweho neza wera hagati ya 40 na 60. Abavumvu bo hafi y’ahitwa mu Muyogoro ho mu Karere ka Huye bo bamaze gutera imbere ku bury obo umuzinga umwe wera ibiro 80 ku mwaka.
Ibi rero ngo bituruka kuri tekiniki nyinshi harimo kumenya gusuka inzuki mu muzinga, dore ko akenshi inzuki zitijyana mu mizinga ya kijyambere. Ngo abavumvu babanza kwifashisha imizinga gakondo, hanyuma bakazakura za nzuki muri iyi mizinga gakondo bazisuka mu ya kijyambere.
Indi tekiniki ni iyo kumenya kugaburira inzuki mu bihe bibi. Barahira ati “mu bihe by’imvura, inzuki ntizibasha kujya gutara ku buryo zishobora kwicwa n’inzara. N’iyo izuba ryabaye rirerire ni uko kuko zitabasha kubona indabyo zihovamo insinda (ibiryo by’inzuki ndlr).
Mu byo bagaburira inzuki rero harimo ifu ya soya bavanga n’ubuki cyangwa umutobe w’isukari. Agatsima gakorwa muri iyi mvange akenshi kagaburirwa inzuki mu bihe bibi cyane cyane hagati y’ukwezi kwa 3 n’ukwa 5, ndetse n’ukwa 10 n’ukwa 11.
Indi tekiniki ni iyo kuvugurura inziru. Urwiru rushaje, rukeneye gusimbuzwa urufite imbaraga, ni urutera amagi make, cyangwa rukabyara za mpingwe, ni ukuvuga ibigabo biguma mu muzinga ntibijye gutara, mu gihe umuzinga uba ukeneye inzuki z’impashyi kugira ngo were neza.
Abavumvu babigize umwuga rero bamenya tekiniki zo korora urwiru rushyashya, bakamenya no kurusimbuza urushaje.
Uretse inziru, ibishashara na byo biravugururwa kuko ibishaje binukira inzuki bikaba byatuma zihunga umuzinga. Ibi na byo, abavumvu babigize umwuga bamenya uko babyifatamo.
Na none kandi, inzuki ziba zikeneye kororerwa ahari urwuri rwazo, ni ukuvuga ahari ibiti bifite indabo, ku buryo inzuki zitara hafi. Barahira ati « iyo inzuki zijya gutara kure hari igihe zigwa mu nzira kubera kunanirwa. Ni byiza ko zororerwa ahari urwuri hafi mu rwego rwo kubungabunga ubuzima bw’impashyi. »
Abifuza kuba abavumvu nababwira iki. Urubyiruko ruvuga ko rwashomereye rero rushatse rwakwegera ARDI cyangwa indi miryango itegamiye kuri Leta ifasha abavumvu kubigira umwuga, maze u Rwanda rukazaba koko igihugu gitemba amata n’ubuki, bihereye ku buvumvu bw’umwuga hamwe na gahunda ya Girinka.
Ibanga ryo kubona umusaruro mwinshi w’ubuki ni irihe ?
Kuva kera hari Abanyarwanda bakoraga umwuga w’ubuvumvu. Uburyo bororagamo inzuki ariko ntibwabahaga umusaruro uhagije nk’utangwa n’ubuvumvu bwa kijyambere kuri iki gihe. Imizinga ya kijyambere na yo igira uko yitabwaho kugira ngo itange umusaruro uhagije. Barahira Jean de Dieu, umukozi wa ARDI, umuryango ukora imirimo myinshi harimo gufasha abavumvu, arabisobanura.


text:
Kicukiro: Ikigo “Good Harvest” cyashimiye abana bagihesheje ishema
Ikigo cy’amashuri abanza n’ay’incuke “Good Harvest” cyashimiye abana baharangije umwaka ushize bagasohokana amanota meza yagishyize ku mwanya wa gatatu mu gihugu, barangajwe imbere na Tuyishime Nadine wabaye uwa munani mu bana barangije amashuri abanza mu gihugu hose.
Ibi birori byaranzwe n’ibyishimo by’ababyeyi, abayobozi b’Akarere ka Kicukiro n’umurenge wa Kagarama iki kigo kibarizwamo, abarezi n’abana muri rusange, byabaye ku wa Gatandatu tariki 26 Mutarama 2013.
Ubuyobozi bw’ikigo bwaboneyeho (...)
Ikigo cy’amashuri abanza n’ay’incuke “Good Harvest” cyashimiye abana baharangije umwaka ushize bagasohokana amanota meza yagishyize ku mwanya wa gatatu mu gihugu, barangajwe imbere na Tuyishime Nadine wabaye uwa munani mu bana barangije amashuri abanza mu gihugu hose.
Ibi birori byaranzwe n’ibyishimo by’ababyeyi, abayobozi b’Akarere ka Kicukiro n’umurenge wa Kagarama iki kigo kibarizwamo, abarezi n’abana muri rusange, byabaye ku wa Gatandatu tariki 26 Mutarama 2013.
Ubuyobozi bw’ikigo bwaboneyeho guhemba abana batanu ba mbere bagihesheje ishema ryo kuba ikigo cya gatatu cyatsindishije neza mu gihugu, dore ko abana 27 bose bakoze ibizamini bisoza amashuri abanza mu mwaka ushize, ari na yo nshuro ya mbere abiga kuri iki kigo bari bakoze ikizamini cya Leta, batsindiye mu cyiciro cya mbere. Tuyishime Nadine ikigo cyamwereye kuzamwishyurira amafaranga y’ishuri umwaka wose kimuha n’ibikoresho azajyana kwiga.
Tuyishime Nadine bakundaga kwita Malayika kubera ubwitonzi bwe, ni we wabaye uwa mbere kuri iki kigo, aba uwa mbere mu Mujyi wa Kigali, aba umukobwa wa kabiri mu gihugu n’uwa munani muri rusange ku rwego rw’igihugu mu banyeshuri bose.
Uyu mwana kandi yabaye uwa mbere mu gihugu mu isomo rya Social studies ku rwego rw’igihugu, aza no muri batatu ba mbere mu gihugu mu isomo ry’icyongereza, by’umwihariko kandi aba batatu bose muri iri somo bakaba bigaga muri Good Harvest.
Tuyishime ati “Nkibyumva narishimye cyane kandi nari mfite icyizere kuko nakoranye umuhate wose nari mfite. Ibanga nakoresheje ni umuhate wanjye wose kandi nkita ku masomo gusa.”
Umubyeyi wavuze mu izina ry’abandi ari na we ubyara Tuyishime Nadine, yashimiye ikigo ko kirimo gushyira mu bikorwa ibyo cyabasezeranije kandi yifuriza aba bana kwiga neza bakiteza imbere, bakanateza imbere igihugu cyabo.
Jotham Mwesigye umuyobozi wa Good Harvest avuga ko rimwe mu ibanga bakoresheje ari uko bafashe abana bari bageze mu mwaka wa Gatandatu, bakajya biga baba mu kigo kugira ngo babakurikirane umunsi ku munsi, bakaba bateganya ko nibura muri uyu mwaka bazaba aba mbere mu gihugu.
Ishuri Good Harvest rikorera mu karere ka Kicukiro, Umurenge wa Kagarama, rifite abana 280 ariko muri uyu mwaka ngo ubuyobozi bw’ikigo burifuza ko bagera kuri 500.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Guceceka kw’Imana ntibivuze ko iba idahari
Yakobo 5 :7 Nuko bene Data mwihangane mugezeaho Umwami Yesu azazira, Dore umuhinzi ategereza imyaka y’ubutaka y’igiciro, ayirindira yihanganye kugeza aho azabonera imvura y’umuhindo n’iyitumba
Yesu nawe yanyuze muri icyo gihe cyo « Guceceka kw’Imana » igihe yari ku musaraba. Hagera igihe yumva ko ari wenyine kandi yaretwe (yatawe) , aterura ijwi ati : « Data Data kuki wandetse » amara iminsi 3 n’amajoro 3munva, Icyo gihe cyo guceceka cyararangiye nyuma y’iminsi 3 , Imana Iramuzura. Ariko Yesu yarazi ko guceceka kw’Imana bitavuzeko Idahari. Haleluyah !
Igihe cyo guceceka ni igihe aho uba ubona ibintu byose bibi biri kuguhuriraho mu buzima bwawe, aho uhamagara Imana ntusubizwe, bisa nkaho isinziriye. Muri icyo gihe cyo guceceka, abaguca intege baba benshi, ariko ukabura aho werekeza amaso. Ntiwihebe ,ongera ibihe byo gusenga , ugire kwizera, ndetse ukiranuke, ugume mu mwami.
Zaburi 37 :7 Turiza Uwiteka umutegereze wihanganye, Ntuhagarikwe umutima n’ubona ibyiza mu rugendo rwe, N’umuntu usohoza inama mbi. Icyo gihe cyo guceceka kw’Imana na none ni igihe Imana Igupimiramo kugirango Imenye uko witwara mu bibazo uhura nabyo. Aburahamu yanyuze mu gihe cyo GUCECEKA kw’IMANA, igihe yaratehereje umwana ndetse akomeza gukiranuka
Yakobo 1 :2-4 Bene Data mwemereko ari iby’ibyishimo rwose nimugubwa gitumo n’ibibagerageza bitari bimwe, mumenye y’uko kugeragezwa ko kwizera kwanyu gutera kwihangana. Ariko mureke kwihangana gusohoze umurimo wako, mubone gutungana rwose mushyitse mutabuzeho na gato.
Imana ntiyahindutse, uko yari ejo n’uyu munsi ni ko iri, ndetse niko Izahora. Imanayagaragayekuri Yesu k’umunsi wa 3, Izigaragaza no muntambara uri kunyuramo. Komera Izakora
Amaganya ya Yeremiya 3 :26 Nibyiza ko umuntu yiringira ,ategereje agakiza k’Uwiteka atuje.Gira ibyiringiro ko uzabona insinzi muri ibyo bigeragezo, kandi ko uzabisohokamo neza. Imana yaracecetse ariko Irahari iri kumwe nawe. Izagutabara n’imbaraga zayo, emera unyure mu igeragezwa uzabona imbaraga zayo
RUDASUMBWA MUGISHA Ezekiel